9 kematian semalam

Kadar kematian akibat komplikasi Covid-19 dalam tempoh 24 jam semalam kekal rendah, walaupun jangkitan harian terus melonjak ke tahap tertinggi sejak September tahun lalu.

Semalam, sebanyak 17,134 kes positif dilaporkan di seluruh negara, meningkat dari sehari ke sehari sejak beberapa hari lalu susulan penularan varian Omicron, lapor Kementerian Kesihatan (KKM), hari ini.

Statistik laman sesawang Covidnow yang dikemas kini tengah malam tadi menunjukkan hanya sembilan kematian direkodkan semalam, termasuk empat kes melibatkan pesakit meninggal dunia sebelum dibawa ke hospital atau kes BID.

Jumlah itu menjadikan keseluruhan kes kematian akibat Covid-19 di negara ini sejak awal 2020 hingga semalam sebanyak 32,065, termasuk 6,473 kes BID.

Dua negeri, Perak dan Sabah masing-masing mencatat dua kes kematian diikuti, masing-masing satu di Johor, Kedah, Negeri Sembilan, Pahang, dan Selangor.

Sejak awal 2020 hingga semalam, Sabah merekodkan 259,932 kumulatif kes positif, dengan seramai 242,283 pesakit telah sembuh, 2,841 kematian dan 14,808 kes aktif.

Daripada jumlah kes aktif itu, seramai 12,928 pesakit menjalani kuarantin di rumah, 1,013 ditempatkan di PKRC; 839 dimasukkan ke hospital; dan 28 dirawat di unit rawatan rapi (ICU) dengan 10 daripadanya memerlukan alat bantuan pernafasan.

Sementara jumlah kematian di Perak juga meningkat kepada 1,452 kes, negeri itu turut mencatat 135,722 kumulatif positif dengan 131,711 pesakit telah sembuh.

Perak merekodkan 2,559 kes aktif, dengan 2,133 menjalani kuarantin di rumah; 77 ditempatkan di PKRC; 339 dimasukkan ke hospital; dan 10 dirawat di ICU, termasuk enam yang memerlukan alat bantuan pernafasan.

Sehingga semalam, negara merekodkan 2,956,332 kumulatif positif, dengan 2,829,752 pesakit telah sembuh, dan 94,515 kes masih aktif.

Daripada jumlah kes aktif itu, seramai 83,906 pesakit menjalani kuarantin di rumah; 5,405 ditempatkan di PKRC; 5,057 dimasukkan ke hospital; dan 147 pesakit dirawat di ICU, dengan 79 daripadanya memerlukan alat bantuan pernafasan.

Sejak seminggu lalu, 27.7 peratus kes kematian melibatkan pesakit berusia 80 tahun dan ke atas, diikuti 21.5 peratus (60-69 tahun); 16.9 peratus (40-49 tahun); 15.4 peratus (50-59 tahun); 13.9 peratus (70-79 tahun); dan 4.6 peratus (30-39 tahun).


Seorang Timbalan Menteri UMNO sahkan kekal dalam Kabinet PN

Timbalan Menteri Perumahan dan Kerajaan Tempatan, Datuk Seri Ismail Abd Mutallib mengesahkan kekal berada dalam Kabinet Perikatan Nasional (PN) dan akan meneruskan tanggungjawabnya untuk berkhidmat kepada rakyat.

Ismail yang juga Ahli Parlimen Maran berkata akan menyokong pentadbiran Perdana Menteri Tan Sri Muhyiddin Yassin dan akan terus melaksanakan serta memberi khidmat kepada rakyat, terutamanya ketika negara sedang berdepan krisis Covid-19 ketika ini.

“Parti turut menzahirkan sokongan penuh patik kepada kerajaan Perdana Menteri sebagai Ketua Kerajaan Malaysia sebagaimana sokongan patik kepada Perdana Menteri sebelum ini dan juga kerajaan, tidak lain dan tidak bukan kerana amanah dan tanggungjawab patik kepada agama, bangsa dan negara.

“Justeru, sebagai Timbalan Menteri Persekutuan, patik akan terus melaksanakan dan memberi khidmat sehabis baik dengan jujur, bersih, cekap dan amanah demi rakyat, agama, bangsa dan negara,” katanya dalam satu kenyataan menjunjung kasih kepada Yang di-Pertuan Agong hari ini.

Ismail turut menzahirkan penghargaan atas kebijaksanaan Yang di-Pertuan Agong dalam memerintah negara dan menjaga kepentingan rakyat yang membuatkan rakyat jelata turut terdidik dengan sifat mulia dan berhemah tinggi.

“Keprihatinan Kebawah Duli Yang Maha Mulia Tuanku terhadap apa jua isu telah membuatkan rakyat jelata turut terdidik dengan sifat-sifat mulia dan berhemah tinggi.

“Patik menjunjung kasih atas kebijaksanaan Tuanku, partik sebagai rakyat Tuanku dan tidak akan dilupa, Almarhum Paduka Baginda Ayahanda Tuanku yang memperkenan patik untuk berkhidmat selama empat penggal sebagai Ahli Parlimen Maran, Pahang,” katanya lagi.

Ujarnya, keprihatian Yang di-Pertuan Agong dalam menjaga kebajikan rakyat semasa berdepan Covid-19 juga dipuji kerana ia membuktikan Raja berdaulaat dan bermartabat tinggi.

“Patik merasa terhari dan bangga dengan sifat mulia Kebawah Duli Yang Maha Mulia Tuanku terutama di akhir-akhir ini, semasa negara dan rakyat berhadapan dengan pandemik Covid-19,” katanya


Guru agama, dua anak dikuatiri lemas kereta jatuh sungai

Seorang guru agama dan dua anaknya dikhuatiri lemas selepas kereta jenis Proton Persona yang dinaiki mereka terbabas sebelum terjunam ke dalam sungai di Jambatan Pantai Cicar, Kuala Ketil dekat Baling, semalam.

Kejadian kira-kira jam 6.30 petang semalam mengakibatkan kereta dinaiki mangsa, Mashitoh Ibrahim, 37, bersama dua anaknya iaitu Mohd Ziyad Zikri Sharudin, 7, dan Mohd Ziyad Haziq, 5, dihanyutkan arus deras.

Guru agama tersebut dikatakan dalam perjalanan pulang ke rumah di Sungai Petani selepas menyertai gotong-royong di Sekolah Kebangsaan Kampung Selarong di Kuala Ketil.

Ketua Polis Daerah Baling Superintendan Shamsudin Mamat berkata sebuah bot penyelamat dengan kekuatan lima anggota Jabatan Bomba dan Penyelamat Malaysia (JBPM) sedang mengesan mangsa dalam sungai dengan menggunakan teknik ‘grappling iron’.

“Setakat ini, kesemua mangsa masih belum ditemui dan perkembangan lanjut akan dimaklumkan dari semasa ke semasa,” katanya dalam kenyataan di sini, hari ini.

Sementara itu, Timbalan Pengarah JBPM Kedah Penolong Pesuruhjaya Bomba, Syufaat Kamaron berkata pihaknya menerima panggilan kecemasan pada jam 6.42 petang berhubung kejadian sebuah kereta terbabas ke dalam sungai.

“Keadaan sungai deras lebih kurang 100 meter lebar dengan ketinggian tebing dan kedalaman tiga meter. Beberapa bot penduduk kampung juga turut membantu pencarian dan mereka memaklumkan bahawa mereka melihat kejadian itu berlaku.

“Anggota penyelamat yang membuat pencarian di kawasan permukaan sungai masih belum dapat mengesan kedudukan kereta berkenaan. Anggota Pasukan Penyelamat Di Air (PPDA) bersama dua bot aluminium dari Balai Bomba dan Penyelamat Baling dan Tikam Batu telah digerakan ke lokasi kejadian,” katanya.

Beliau berkata polis juga telah mengesahkan identiti kesemua mangsa yang terlibat dan suami kepada mangsa telah berada di lokasi kejadian.


5,516 kes baharu hari ini

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun semula berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, 5,516 jangkitan baharu direkodkan berbanding 5,745 kes dalam tempoh sama semalam.

Beliau berkata angka terbaharu itu menjadikan jumlah kumulatif sejak awal tahun lalu hingga hari ini meningkat kepada 2,407,382 kes.

Sejak Covid-19 melanda negara awal tahun lalu hingga semalam, empat negeri merekodkan jumlah kes melebihi 200,000.

Selangor kekal merekodkan jumlah kes positif tertinggi membabitkan seramai 698,735 kes, diikuti Sarawak (231,957 kes); Johor (210,847 kes); dan Sabah (210,458 kes).


Hancur hati orang ramai tiada pengeluaran KWSP

Sebilangan rakyat hampa apabila Perdana Menteri, Datuk Seri Ismail Sabri Yaakob mengumumkan kerajaan tidak berhasrat meluluskan pengeluaran simpanan Kumpulan Wang Simpanan Pekerja (KWSP) sebanyak RM10,000 secara one-off.

Isu pengeluaran simpanan KWSP i-Citra RM10,000 kembali hangat diperkatakan di media sosial ketika ini.

Orang ramai berpendapat bahawa simpanan KWSP tersebut perlu diluluskan segera ketika ramai mangsa terjejas akibat banjir yang sedang melanda negara ketika ini.

Rata-rata orang ramai turut berharap agar kerajaan terus meluluskan pengeluaran wang tersebut sekali gus tanpa syarat memandangkan ramai yang memerlukan ketika ini.

“Luluskan sahaja pengeluaran i-Citra RM10,000 tu, kebetulan dengan keadaan sekarang. Ada yang nak baiki kereta, rumah, kenapa susah sangat.

“Cukup-cukup lah berbincang, mesyuarat bagai, duit itu pun hak pencarum,” jelas Zariff Hadi.

“Tengok keadaan sekarang memang ramai yang memerlukan, pembukaan sekolah pun dah nak dekat. Banyak persediaan dan barang yang perlu diganti.

“Dah berapa kali bencana kita hadap, berapa kali juga rakyat minta. Kenapa susah sangat nak luluskan?” soal Marzuki68.

Dalam pada itu, perangkaan seramai 3.6 juta ahli KWSP mempunyai simpanan kurang RM1,000 adalah situasi yang membimbangkan kepada pekerja secara spesifiknya dan kepada pasaran buruh secara amnya.

Pun begitu, Pakar Ekonomi, Prof Madya Dr Mohd Yusof Saari berkata, beberapa faktor mempengaruhi perangkaan demikian termasuk kemudahan pengeluaran sebelum ini.

“Antaranya seperti i-Sinar, pembayaran ansuran rumah dan yuran pengajian yang turut berkemungkinan menyumbang kepada angka itu.

“Wujud juga kecenderungan ahli KWSP yang tidak aktif mencarum kerana beralih kepada sektor pekerjaan bersifat tak formal.

“Caruman yang rendah, iaitu hanya bersandarkan kepada gaji asas (basic pay) dan sebahagiannya mereka ini adalah kategori yang baru sahaja memasuki alam pekerjaan,” katanya.

Beliau berkata, untuk mendapatkan kepastian kepada faktor yang berkenaan, perincian kepada data KWSP itu perlu dilakukan.

Menurutnya, perincian data itu penting bagi memastikan kesahihan situasi dan bagi mengelakkan kekeliruan dalam kalangan masyarakat serta pembuat dasar.

“Umpamanya, jika simpanan berkurangan menjadi RM1,000 adalah terdiri daripada golongan muda yang baru memasuki pasaran buruh dan mereka ini telah membuat pengeluaran i-Sinar. Ini adalah logik.

“Namun apa pula signifikan kepada pencarum yang mempunyai simpanan ‘lebih atau layak’ sekiranya dibenarkan mengeluarkan secara ‘one off’ RM10,000 seperti yang dikehendaki ramai.

“Saya cenderung berpandangan kemudahan pengeluaran KWSP ini sepatutnya menjadi benteng terakhir pekerja,” katanya.

Dari segi perspektif ekonomi, katanya, kemudahan pengeluaran masa kini bermakna pekerja mengambil risiko kebajikan mereka selepas bersara kelak atau kegunaan semasa kecemasan yang membabitkan kesihatan.

Beliau berkata, pengeluaran KWSP seharusnya diberikan kepada mereka yang terkesan akibat pandemik Covid-19 terutamanya kepada mereka masih belum mendapat pekerjaan yang stabil dan mereka ingin beralih kepada keusahawanan.


Semakan keperluan pemakaian pelitup muka dalam kapal terbang

Pada 7 September 2022, Kementerian Kesihatan Malaysia (KKM) telah mengumumkan kelonggaran terhadap keperluan pemakaian pelitup muka di dalam bangunan (indoor) dan memutuskan bahawa pemakaian pelitup muka di dalam bangunan (indoor) adalah atas pilihan (optional).

Berdasarkan penilaian situasi semasa Covid-19 serta mengambil kira keperluan terkini, KKM ingin mengumumkan bahawa pemakaian pelitup muka tidak lagi diwajibkan ketika menaiki kapal terbang. Protokol baharu ini akan mula berkuat kuasa serta-merta pada 28 September 2022.

KKM bagaimanapun amat menggalakkan agar pemakaian pelitup muka terus diamalkan bagi kumpulan individu yang berikut:

1. Individu bergejala seperti demam, batuk dan selsema;
2. Individu berisiko tinggi seperti warga tua, orang dengan penyakit kronik, individu dengan imuniti rendah dan ibu mengandung; dan
3. Individu yang mengembara bersama orang yang berisiko tinggi seperti warga emas dan kanak-kanak.

Keputusan yang dibuat ini adalah mnggunakan pendekataan berasaskan risiko dan telah mengambil kira penambahbaikan dalam teknologi kapal terbang dan
beban kes Covid-19 di Malaysia yang lebih terkawal ketika ini:

1. Pengudaraan yang baik dalam kabin
2. Penggunaan penapis high-efficiency particulate absorbing (HEPA) untuk mengeluarkan bahan cemar bawaan udara
3. Susunan tempat duduk ke hadapan
4. Kekerapan penjadualan disinfeksi kapal terbang.

Selain itu, kelonggaran ini juga adalah selaras dengan syor kesihatan daripada negara-negara seperti Kesatuan Eropah, United Kingdom, Amerika Syarikat, Australia, New Zealand dan Singapura. Keperluan pemakaian pelitup muka di dalam kapal terbang bagaimanapun masih tertakluk kepada syarat yang ditetapkan oleh negara yang dikunjungi.


Polis dapat sambung reman Long Tiger, tiga lelaki hingga Isnin

Tempoh reman ke atas Long Tiger, lelaki etnik Rohingya yang ditahan semula selepas melarikan diri dari lokap Mahkamah Majistret Tangkak pada 15 Dis lepas, disambung dua hari lagi hingga Isnin depan.

Ketua Polis Johor Datuk Ayob Khan Mydin Pitchay dalam kenyataan berkata tiga lagi lelaki dipercayai rakan Long Tiger, turut disambung reman bagi tempoh sama, menurut laporan Bernama.

Majistret Zaridah Y. Abdul Jaafar membenar lanjutan reman tersebut menerusi permohonan di Mahkamah Majistret Tangkak, hari ini.

Sebelum ini Long Tiger atau Abdul Hamim Ab Hamid, 32, dan tiga lelaki berusia 36, 38 dan 46 tahun dibenarkan direman empat hari bermula Rabu lepas hingga hari ini oleh Mahkamah Majistret Tangkak.

Abdul Hamim yang berjaya ditahan semula di Kedah pada 28 Dis lepas disiasat mengikut Seksyen 223/224 Kanun Keseksaan manakala tiga lelaki itu mengikut Seksyen 216 kanun sama kerana menyembunyikan tahanan.

Pada 15 Dis lepas, Abdul Hamim dipercayai meloloskan diri melalui pintu utama mahkamah pada pukul 11.55 pagi sebelum bermula perbicaraan kes mengikut Seksyen 388 Kanun Keseksaan kerana pemerasan.

Abdul Hamim pada masa sama turut berdepan dua perbicaraan bagi pertuduhan mengikut Seksyen 506 Kanun Keseksaan kerana mengugut dan mengurung bekas pekerjanya serta Seksyen 376 kanun sama kerana merogol.


Perbelanjaan mencurigakan kad kredit korporat Mara Corp: SPRM

Suruhanjaya Pencegahan Rasuah Malaysia (SPRM) mendapati terdapatnya beberapa perbelanjaan yang mencurigakan, dalam siasatan membabitkan dakwaan penyalahgunaan kad kredit korporat MARA Corporation (MARA Corp).

Berikutan itu sumber SPRM berkata pihak pengurusan MARA Corp, telah diminta hadir ke Ibu Pejabat SPRM di Putrajaya esok, untuk menjelaskan mengenai garis panduan penggunaan kad kredit korporat agensi berkenaan, lapor Bernama.

“Dalam siasatan SPRM berhubung penyalahgunaan kad kredit korporat MARA Corp sejak minggu lepas, didapati terdapat perbelanjaan yang mencurigakan melibatkan beberapa pembelian barangan dan perkhidmatan, yang tidak melibatkan agensi berkenaan sepanjang Mac hingga Dis tahun lepas,” katanya.

Beliau bagaimanapun enggan mengulas lanjut mengenai barangan dan perkhidmatan yang dibeli menggunakan kad kredit itu.

Pada Khamis lepas, media melaporkan SPRM telah memulakan siasatan dakwaan penyalahgunaan kad kredit korporat oleh pengurusan tinggi MARA Corp.

Dalam pada itu mengulas mengenai perkembangan siasatan membabitkan dakwaan salah laku dan integriti melibatkan beberapa pegawai kanan Majlis Amanah Rakyat (MARA), beliau berkata seramai 17 individu telah selesai dirakam keterangan dan 10 lagi akan dipanggil dalam minggu ini.

“Kita jangka pada Khamis ini, kertas siasatan berkaitan kes ini akan dapat dibentangkan kepada Timbalan Pendakwa Raya untuk tindakan selanjutnya,” katanya.

Pada 5 Februari lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA, yang sedang disiasat secara dalaman oleh agensi itu.

Pada 7 Februari pula, SPRM menyerbu dan merampas beberapa dokumen daripada MARA, MARA Corp dan sebuah syarikat setiausaha korporat.


Mungkin Rafizi sepatutnya terus lawan Anwar bagi jawatan Presiden: Guan Eng

Rafizi Ramli yang baharu mengumumkan keputusan untuk bertanding dalam pemilihan PKR sepatutnya terus mencabar jawatan Presiden yang disandang Datuk Seri Anwar Ibrahim, kata Lim Guan Eng.

Setiausaha Agung DAP itu berkata bekas Ahli Parlimen Pandan itu sepatutnya mensasarkan jawatan tertinggi dalam PKR bukannya sekadar jawatan timbalan presiden, cadangan itu dinyatakan bagi membalas kritikan kononnya Pakatan Harapan (PH) sedang menimbang untuk bekerjasama dengan Perikatan Nasional (PN).

Berhubung kritikan Rafizi tersebut, Guan Eng menyifatkan ia sebenarnya ditujukan kepada Anwar dan Rafizi dilihat menggunakannya sebagai bahan kempennya dalam pemilihan PKR dalam masa terdekat nanti.

“Saya malah keluarkan kenyataan sebelum dia (Rafizi) keluar (kenyataan) – saya mengatakan tidak kepada PN. Di mana isunya?

“Saya rasa yang ini pada dasarnya ditujukan kepada Anwar kerana dia menyebut bukan sahaja PH tetapi PKR (juga). Jadi, dari situ jelaslah kalau ada sebarang rundingan, mereka (PN) akan berbincang dengan Anwar.

“Mereka tidak akan (bercakap) dengan kami. Jika perlu, anda minta kami (Lim dan Presiden Amanah Mohamad Sabu) untuk sertai (perbincangan) tetapi pada asasnya, Anwar akan menjadi orang utama untuk ditemui.

“Jadi, sasaran dia (Rafizi) ialah Anwar. Saya fikir kerana ini adalah untuk kempennya bagi jawatan timbalan presiden, saya tidak mahu masuk campur.

“Mungkin, berbanding jawatan timbalan presiden, dia patut terus bertanding untuk jawatan presiden,” kata Guan Eng yang dipetik dalam laporan Malaysiakini.

Guan Eng juga menjelaskan Rafizi sebenarnya tersilap fakta berhubung dakwaan PH mahu bekerjasama dengan PN bagi melawan UMNO pada Pilihan Raya Umum Ke-15 nanti.

“Saya rasa dia (Rafizi) silap fakta,” tambahnya.

Tambahnya lagi, sejak kekalahan Pilihan Raya Negeri (PRN) Johor pada 12 Mac, tidak ada mana-mana pemimpin utama PH yang mengadakan pertemuan dengan Pengerusi PN, Tan Sri Muhyiddin Yassin bagi membincangkan sebarang bentuk kerjasama.

“Di pihak DAP, seperti yang saya katakan, tidak tidak berbincang dengan PN.

“Setakat ketika atau selepas PRN Johor, di peringkat tertinggi, Mat Sabu dan saya tidak pernah bertemu Muhyiddin. Saya tak rasa Anwar ada berjumpa Muhyiddin,” terangnya lagi.

Untuk rekod, Rafizi mengumumkan keputusannya untuk kembali aktif dalam kancah politik dan akan bertanding untuk merebut jawatan timbalan presiden PKR yang kosong sejak Datuk Seri Azmin Ali melepaskan jawatannya menyertai Bersatu semasa Langkah Sheraton lalu.


Berat badan kanak-kanak naik dua kali ganda ketika Covid-19

Penyebaran Covid-19 sejak Mac tahun lalu, hampir menyebabkan ramai individu terjejas teruk berikutan pelbagai sekatan dan peraturan yang dikuatkuasakan bagi mencegah penularan wabak itu.

Antara yang paling terkesan pastinya kanak-kanak, apabila mereka terpaksa menghabiskan zaman kecil dengan hanya duduk di rumah dan ini pasti akan memberi kesan kepada psikologi dan perkembangan minda mereka.

Terdapat satu kajian mengenai morbiditi dan kematian yang diterbitkan oleh Pusat Kawalan dan Pencegahan Penyakit Amerika Syarikat (CDC), mengenai akibat pandemik dikaitkan dengan berat badan dalam kalangan kanak-kanak.

Penyelidik mendapati dari bulan Mac hingga November tahun lalu, tahap perubahan indeks jisim badan (BMI) kanak-kanak meningkat dua kali ganda berbanding sebelum tempoh pandemik Covid-19.

Dalam kajian berkenaan, kanak-kanak itu mengalami kenaikan signifikan dalam tahap perubahan BMI mereka semasa pandemik ini melanda, kecuali bagi kanak-kanak yang mempunyai masalah kekurangan berat badan.

Menurut salah seorang penyelidik kajian ini, Samantha Lange berkata, kenaikan BMI adalah amat tinggi bagi kanak-kanak yang lebih kecil dan bagi mereka yang mengalami masalah obesiti.

“Pelajar sekolah dan pra-sekolah, adalah lebih tinggi yang mengalami masalah obesiti dan peningkatan BMI akibat pandemik ini berbanding golongan remaja,” katanya.

Hal ini kerana, penutupan sekolah sudah menghadkan akses kepada kegiatan fizikal dan kurangnya program berkaitan makanan sihat.

Kanak-kanak yang mempunyai masalah obesiti, menunjukkan tahap peningkatan sebanyak 5.3 kali lebih tinggi semasa musim wabak ini, di mana kenaikan berat badan dapat dilihat dengan jelas.

Selama tempoh lapan bulan kajian dilaksanakan, kanak-kanak yang mengalami masalah obesiti sederhana atau teruk menunjukkan kenaikan berat badan sekitar satu ke dua paun (0.45 dan 0.54 kilogram) setiap bulan.

“Kenaikan berat badan selama enam bulan dianggarkan dapat dihasilkan sekitar 6.1 dan 7.6 paun (2.8 ke 3.5 kilogram) berbanding dengan 2.7 paun (1.2 kilogram) bagi kanak-kanak yang mempunyai berat badan yang sihat dan ideal,” jelas laporan tersebut.

Penyelidik menegaskan bahawa kajian ini merupakan analisis georgrafi terbesar dan yang pertama sepertinya dijalankan bagi melihat kesan wabak Covid-19 terhadap BMI, serta kajian seperti ini pertama di dunia bagi menunjukkan hasil berdasarkan kategori BMI awal. – Agensi


Kerajaan campuran belanja RM6.3 juta buat rumah terbuka di negeri pembangkang

Sebanyak RM6.3 juta dibelanjakan kerajaan campuran bagi mengadakan Rumah Terbuka Aidilfitri Malaysia Madani di tiga negeri pembangkang baru-baru ini.

Dalam jawapan di Dewan Rakyat hari ini, kos keseluruhan RM6.3 juta itu meliputi belanja RM3.1 juta untuk penganjuran di Kedah dan RM1.5 juta masing-masing bagi penganjuran di Kelantan dan Terengganu.

Bagaimanapun, kerajaan tidak mendedahkan kos belanja yang dikeluarkan untuk mengadakan rumah terbuka di Selangor, Pulau Pinang dan Negeri Sembilan.

“Jumlah perbelanjaan ini meliputi semua perkara seperti persiapan tempat, logistik dan perbelanjaan jamun kepada orang ramai. Jumlah kehadiran untuk program di Kedah adalah seramai 25,000 orang, manakala di Kelantan dan Terengganu adalah seramai 15,000 orang pengunjung di setiap negeri,” kata jawapan di Dewan Rakyat hari ini.

Menurut jawapan tersebut, kos tersebut lebih rendah berbanding sambutan sama yang diadakan pada tahun lalu di Seri Perdana semasa pentadbiran kerajaan Datuk Seri Ismail Sabri Yaakob.

“Berbanding dengan penganjuran Rumah Terbuka Aidilfitri pada tahun lalu yang diadakan di Seri Perdana yang menelan belanja RM11 juta dengan kehadiran seramai 70,000 orang, pelaksanaan Rumah Terbuka Malaysia Madani in membuka rang yang lebih luas untuk membolehkan pemimpin kerajaan bertemu dan beramah mesa dengan rakyat di pelbagai lokasi.

“Penganjuran Rumah Terbuka Malaysia MADANI pada kali ini juga mendapat kerjasama di kalangan Kementerian dan Jabatan Persekutuan termasuk Kerajaan Negeri. Hal in membolehkan kos penganjuran dapat dikurangkan terutamanya dari segi sumber manusia dan keperluan logistik yang lain,” kata kenyataan itu lagi.

Selain itu, penganjuran tersebut juga memberi peluang kepada peniaga-peniaga kecil tempatan untuk menjana ekonomi.

Untuk rekod, kerajaan campuran mengadakan rumah terbuka di enam negeri.

Pengkritik melihat langkah tersebut susulan enam Pilihan Raya Negeri (PRN) yang bakal diadakan tidak lama lagi dan mendakwa kerajaan menggunakan program tersebut untuk menarik sokongan pengundi nanti.


UMNO sekarang hanya menumpang orang untuk dapat jawatan: Ku Li

Susulan kekalahan teruk semasa Pilihan Raya Umum Ke-15 (PRU-15) lalu, UMNO kini hanya menjadi penumpang untuk mendapatkan sedikit jawatan.

Veteran UMNO, Tengku Razaleigh Hamzah berkata mereka tidak boleh sekadar menjadi penumpang dalam kerajaan dan perlu melakukan perubahan selepas kekalahan teruk pada PRU-15 lalu sehingga tinggal hanya beberapa kerusi Parlimen dimenangi.

“Kita kena bangkit sebagai sebuah parti yang kuat. Tidak menumpang orang untuk mendapat sedikit sebanyak pengaruh ataupun kuasa. Kita parti yang mewakili majoriti rakyat Malaysia sebagai parti orang Melayu.

“Jadi takkanlah kita berharap supaya kita duduk sebagai penumpang dan hanya mengharap kepada sedikit jawatan yang tidak memberi makna pun kepada kita,” katanya dipetik laporan BH.

Ketua UMNO Bahagian Gua Musang itu berkata UMNO perlu berada di hadapan dan menjadi parti yang menentukan hala tuju negara.

“Kita mahu mencorakkan kedudukan negara ini. Terutama sekali bagi pihak majoriti rakyat negara ini yang mahu kita menentukan hala tuju untuk masa depan negara,” katanya.

UMNO mutakhir ini dilihat bergelora dengan pelbagai isu yang timbul sehingga mencerminkan parti itu dilanda perpecahan.

Selain ketika berdepan PRU-15 yang menyaksikan UMNO kalah teruk, kelemut dalam parti itu melarat sehingga ke pantas Perhimpunan Agung UMNO (PAU) 2022 baru-baru ini, apabila isyarat konflik jelas kelihatan dalam isu berkaitan dua jawatan tertinggi parti yang tidak dipertandingkan.

Terkini, Mesyuarat Majlis Kerja Tertinggi (MKT) UMNO memecat dan menggantung keahlian beberapa pemimpin UMNO yang dikatakan terbabit dengan tindakan sabotaj.


AGC kata saman Najib terhadap kerajaan satu serangan

Kerajaan Malaysia berkata saman RM1.9 juta yang dikemukakan Datuk Seri Najib Razak terhadap kerajaan dan bekas Peguam Negara Tan Sri Tommy Thomas adalah satu tindakan yang menyalahgunakan proses mahkamah dan wajar dibatalkan.

Saman berkenaan adalah berkaitan dakwaan bekas perdana menteri itu bahawa Thomas melanggar kuasa dalam jawatan awam apabila mendakwanya di mahkamah dengan tuduhan membabitkan dana 1Malaysia Development Berhad (1MDB), lapor Bernama.

Dalam afidavit jawapan difailkan kerajaan bagi membatalkan saman Najib yang diikrarkan oleh Timbalan Pendakwa Raya Ahmad Akram Gharib, menyatakan bahawa tuntutan saman sivil Najib itu adalah satu serangan sampingan terhadap perbicaraannya di mahkamah jenayah.

“Saya sesungguhnya percaya tindakan plaintif (Najib) ini menyalahgunakan proses mahkamah bertujuan sebagai serangan sampingan terhadap pertuduhan jenayah terhadapnya, yang dibuat dalam bidang kuasa berbeza (mahkamah sivil),” kata Ahmad Akram dalam afidavit itu yang difailkan Jabatan Peguam Negara (AGC) yang mewakili kerajaan.

Menurutnya, dakwaan Najib bahawa terdapat perkembangan baharu dalam skandal penyelewengan dana 1MDB, perlu dibangkitkan dalam perbicaraan jenayah dan bukannya melalui saman.

Pada 22 Oktober 2021 Najib memfailkan saman terhadap Thomas dan kerajaan berhubung dakwaan menyalahgunakan kuasa untuk mendakwanya dalam kes 1MDB, International Petroleum Investment Company (IPIC), salah guna kuasa dan pengubahan wang haram, dan menuntut ganti rugi lebih RM1.9 juta.

Ahli Parlimen Pekan itu mendakwa pertuduhan-pertuduhan yang dikenakan terhadapnya, sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.

Beliau mendakwa, pada 2015, Thomas telah bertemu dengan Tun Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.

Sementara itu, Thomas dalam afidavit jawapannya pada 3 Februari lalu, menegaskan beliau menetapkan pertuduhan berkaitan 1MDB terhadap Najib selepas yakin bahawa ada kes yang kukuh.

Beliau berkata Suruhanjaya Pencegahan Rasuah Malaysia (SPRM) sudah menyiasat dan menyediakan kertas siasatan mengikut undang-undang dan amalan sedia ada.

“Itulah sahaja pertimbangannya… Dakwaan bahawa saya membentuk pendapat mengenai Najib sudah bersalah sebelum saya memegang jawatan sebagai Peguam Negara lagi, adalah tidak benar.

Beliau berkata dalam apa jua keadaan, ia juga tidak relevan dengan kuasa budi bicaranya (untuk menjalankan atau memberhentikan apa-apa prosiding mengenai suatu kesalahan) di bawah Perkara 145 (3) Perlembagaan Persekutuan.

“Begitu juga dalam apa jua keadaan, pendapat peribadi saya tidak relevan dengan penggunaan budi bicara saya untuk menetapkan pertuduhan terhadap beliau, salah satunya di mana beliau sudah didapati bersalah oleh Mahkamah Tinggi, dan disahkan oleh Mahkamah Rayuan,” dakwa Thomas.

Mahkamah Tinggi menetapkan 15 April untuk pengurusan kes itu.

Untuk rekod Najib pada 28 Julai 2020 telah didapati bersalah oleh Mahkamah Tinggi Kuala Lumpur berhubung kes SRC International dan dihukum penjara 12 tahun serta denda RM210 juta.

Rayuan Najib di Mahkamah Rayuan juga ditolak dan kini Najib menunggu perbicaraan kes rayuan itu di Mahkamah Persekutuan.


Lebih RM48 juta wang milik bapa Jho Low jadi hak kerajaan

Mahkamah Tinggi Kuala Lumpur memutuskan wang lebih RM48 juta yang dirampas daripada tujuh akaun bank milik bapa ahli perniagaan dalam buruan Jho Low, Tan Sri Larry Low Hock Peng dan didakwa mempunyai kaitan dengan skandal 1Malaysia Development Bhd (1MDB), kini menjadi hak Kerajaan Malaysia.

Keputusan itu dibuat Hakim Mahkamah Tinggi Mohamed Zaini Mazlan yang memerintahkan wang itu dilucut hak kepada kerajaan selepas Timbalan Pendakwa Raya Suruhanjaya Pencegahan Rasuah Malaysia (SPRM), Shafinas Shabudin selaku pemohon memaklumkan tiada pihak ketiga yang hadir ke mahkamah untuk menuntut wang RM48,491,064 itu.

“Notis kepada pihak ketiga tersebut telah dikeluarkan pada 11 Mac lepas, bagaimanapun tiada pihak ketiga yang hadir ke mahkamah hari ini untuk menuntut wang berkenaan. Disebabkan tiada pihak ketiga hadir bagi menyatakan tuntutan terhadap harta yang dicadangkan untuk dilupuskan, pihak pendakwa raya memohon supaya harta-harta dilucut hak kepada Kerajaan Malaysia,” kata Shafinas.

Larry Low selaku responden yang tidak diwakili peguam juga tidak hadir ke mahkamah.

Ditemui pemberita selepas prosiding berkenaan, Shafinas berkata, harta yang terbabit ialah wang berjumlah RM20,784,952.56, RM300,000, RM500,000 dan RM20 juta yang disita dari akaun simpanan tetap dan semasa responden di Bank RHB Cawangan KLCC.

Katanya, wang berjumlah RM6,242,593.10, RM345,496.47 dan RM318,021.95 telah disita dari akaun simpanan tetap dan akaun semasa responden di Maybank, di cawangan Plaza Gurney di Pulau Pinang.

Pada 19 Julai 2019, Hakim Mohamed Zaini membenarkan permohonan pihak pendakwaan untuk melucut hak wang berjumlah RM48,979,500.67 dalam tujuh akaun bank milik Larry Low selepas tiada pihak ketiga hadir di mahkamah menuntut wang terbabit.

Bagaimanapun, kes lucut hak itu didengar semula selepas pihak pendakwaan meminda notis usul bagi memasukkan maklumat berkenaan dua bank terbabit di dalam permohonan lucut hak itu.

Pada 29 Mac 2019, kerajaan memfailkan tindakan pelucutan sivil untuk membekukan tujuh akaun bank milik Larry Low dengan mendakwa ia adalah hasil daripada kegiatan pengubahan wang haram.

Notis penyitaan bertarikh 17 Jan 2019 yang ditujukan kepada Goh Gaik Ewe, 66, ibu Jho Low, dikeluarkan mengikut Subseksyen 51 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001.

Hingga kini, pihak berkuasa dilaporkan masih berusaha mengesan Larry Low, isterinya Goh Gaik Ewe dan Jho Low untuk membantu siasatan kes membabitkan syarikat pelaburan kerajaan 1MDB.


Kementerian Wilayah perhalusi pindah binaan kuil, tokong tidak sah

Kementerian Wilayah Persekutuan akan memperhalusi langkah untuk memindahkan kuil dan tokong yang didirikan di atas tanah kerajaan secara tidak sah.

Timbalan Menteri Wilayah Persekutuan Datuk Seri Dr Santhara Kumar berkata sebanyak 115 kuil dan tokong yang didirikan secara tidak sah di ibu kota sudah dikenalpasti.

“Daripada baki 107 yang ada, sebanyak 56 telah dikenal pasti sebagai RIBI dan memerlukan tindakan segera, iaitu berpindah kerana kawasan sebelum ini akan dibangunkan,” katanya dipetik Bernama hari ini.

Daripada jumlah itu, sebanyak lapan kes berjaya diselesaikan dengan kuil dan tokong yang terlibat diberikan surat tawaran pendudukan secara sah, manakala selebihnya ada yang ditawarkan tapak ganti yang dirizabkan sebagai tapak Rumah Ibadat Bukan Islam (RIBI).

Sebagai usaha mengatasi semua permasalahan itu, Santhara berkata kementerian melalui Pejabat Pengarah Tanah dan Galian Wilayah Persekutuan (PPTGWP), mengambil pendekatan mewujudkan Mesyuarat Jawatankuasa Eksekutif RIBI (MJE RIBI) pada Ogos lepas, dengan dipengerusikan oleh beliau sendiri.

MJE itu, katanya turut disertai oleh wakil setiap persatuan agama bagi membincangkan hal berkaitan pengurusan isu RIBI, selain mencari penyelesaian terhadap isu pendudukan tidak sah.

Santhara berkata, sepanjang menguruskan permasalahan itu antara cabaran yang diterima termasuk tidak mendapat kerjasama yang baik daripada pemilik tanah, pengurusan kuil serta tokong, selain fakta yang tidak tepat sekali gus melambatkan isu itu dibawa kepada MJE RIBI.

Pada masa sama, beliau turut berharap semua persatuan agama lebih peka terhadap penubuhan rumah ibadat, terutama di atas tanah kerajaan dan meminta mereka memohon kebenaran merancang terlebih dahulu daripada Dewan Bandaraya Kuala Lumpur (DBKL).

“Kita sentiasa menyokong usaha untuk mengekalkan keharmonian masyarakat yang berbilang kaum,” katanya.


Khairy belum tahu bertanding mana lagi, gesa parti buat keputusan

Status kerusi mana yang akan Khairy Jamaluddin Abu Bakar bakal bertanding masih belum diketahui setakat ini, malah UMNO juga belum membuat sebarang keputusan ketika ini.

Ahli Parlimen Rembau itu berkata setakat ini tidak tahu kerusi mana yang akan beliau masuk bertanding selepas diarahkan mengosongkan kerusi disandangnya di Rembau bagi memberi laluan kepada Timbalan Presiden UMNO, Datuk Seri Mohamad Hasan untuk bertanding.

“Biar parti putuskan, saya percaya tidak lama lagi.

“Saya dah cakap banyak kali bahawa saya akan akur dengan keputusan parti sama ada saya akan bertanding atau tidak… kalau saya bertanding, bertanding di mana,” katanya dipetik laporan BH.

Terdahulu, UMNO Bahagian Alor Setar antara yang membuar tawaran kepada Menteri Kesihatan itu untuk diberikan kerusi bagi bertanding di kerusi Parlimen Alor Setar.

Bagaimanapun, setakat ini UMNO belum memberi isyarat atau bayangan kerusi mana yang bakal diberikan kepada Khairy itu.

Ditanya mengenai kerjasama antara PAS dan UMNO bagi menghadapi Pilihan Raya Umum Ke-15 (PRU-15), Khairy berkata soal dasar juga lebih elok diserahkan kepada pucuk pimpinan parti.

“Jangan terlalu ramai yang komen pasal benda ini sebab kita dah dekat sangat nak pilihan raya.

“Kalau banyak sangat yang komen, jadi celaru. Kita serahkan kepada pucuk pimpinan untuk tentukan dasar, itu yang terbaik,” katanya.


Pegawai khas PM buat laporan polis terhadap Lokman Adam

Pegawai Khas Perdana Menteri (PM) hari ini (1 September 2022) membuat laporan polis terhadap bekas Ahli Majlis Tertinggi UMNO Datuk Lokman Noor Adam kerana didakwa membuat kenyataan fitnah terhadap Datuk Seri Ismail Sabri Yaakob.

Dr Kamarul Zaman Yusoff membuat laporan polis itu di Balai Polis Presint 7 di Putrajaya pada jam 12.30 tengah hari tadi.

Bercakap kepada media selepas membuat laporan polis, Kamarul Zaman mendakwa Lokman telah membuat fitnah terhadap PM menerusi satu siaran langsung Facebook mengenai kandungan “perjanjian” Ismail Sabri dan Presiden Parti Pribumi Bersatu Malaysia (Bersatu) Tan Sri Muhyiddin Yassin.

Kamarul Zaman yang juga pensyarah kanan di Pusat Kajian Antarabangsa Universiti Utara Malaysia menjadi pegawai khas PM sejak Disember tahun lalu.

Kes berkenaan dirujuk ke Ibu Pejabat Daerah Sepang.

Ketua Polis Daerah Sepang Asisten Komisioner Wan Kamarul Azran Wan Yusof ketika dihubungi mengesahkan terdapat laporan berkaitan kes berkenaan.


Polis pertingkat kawalan, nafi laporan Sulu rancang serang Sabah

Polis Sabah menafikan laporan berita South China Morning Post (SCMP) yang mendakwa 19 ‘datuk bandar’ dari Selatan Filipina terbabit dalam rancangan baharu untuk menyerah negeri itu.

Walaupun menafikan ada rancangan berkenaan, Pesuruhjaya Polis Sabah Datuk Idris Abdullah memaklumkan pihak polis sentiasa meningkatkan kawalan keselamatan.

“Tak benar. Walaupun begitu kita (polis Sabah) akan tingkatkan keselamatan,” katanya menerusi aplikasi WhatsApp kepada Bernama, hari ini.

Terdahulu, SCMP yang memetik sumber mendakwa satu mesyuarat rahsia melibatkan 19 datuk bandar diadakan bagi membincangkan mengenai rancangan merekrut 600 individu untuk menyerang Sabah serta menghantar pengintip.

Menurut laporan media tersebut, difahamkan pertemuan itu diatur oleh pegawai kanan kerajaan tempatan di selatan Filipina.

Mesyuarat yang diadakan pada 1 Disember itu dikendalikan oleh seorang pegawai tempatan wilayah Sulu, yang mengumpulkan 19 datuk bandar Kepulauan Sulu bagi membincangkan rancangan menubuhkan “Tentera Diraja Sulu” dengan sasaran merekrut sehingga 600 anggota untuk menyerang Sabah, lapor SCMP.

Sumber itu berkata Februari 2022 dilihat sebagai waktu terbaik untuk melakukan serangan sebagai ‘memperingati’ pencerobohan ke atas Sabah lapan tahun lalu oleh pejuang Sulu, kata sumber itu.

Sementara itu Bernama juga melaporkan khabar angin berhubung plot rahsia dari Selatan Filipina untuk menawan Sabah diterima perisikan Kawasan Keselamatan Khas Pantai Timur Sabah (ESSCom) sejak awal bulan ini.

Komander ESSCom Datuk Ahmad Fuad berkata pihaknya cuba mendapatkan maklumat-maklumat tambahan serta pengesahan berhubung khabar angin itu daripada pihak keselamatan di Filipina.

“Khabar angin seumpama ini tersebar setiap kali pilihan raya di negara itu (Filipina) semakin hampir dan khabar angin ini dikhuatiri dijadikan plot propaganda untuk pilihan raya di sana dalam meraih undi,” katanya.

Namun menurutnya, ESSCom tidak pernah mengambil ringan sebarang ancaman, malah setiap maklumat atau khabar angin yang diperoleh dianggap serius dan perlu disiasat.

“Ini menggambarkan komitmen sebenar pasukan keselamatan dalam memastikan kedaulatan Sabah tidak diganggu-gugat pihak luar yang berniat jahat menimbulkan kekacauan dan ketegangan di negeri ini,” katanya.


Paris tak lagi ‘kota termahal dunia’

Ibu kota Paris dan Singapura berkongsi kedudukan tangga kedua sebagai bandar raya paling terkaya dan termahal di dunia untuk didiami, manakala Tel Aviv berada di tangga pertama, berdasarkan kajian oleh Unit Perisikan Ekonomi (EIU).

Daily Mail melaporkan, bandar di Israel itu mendaki lima anak tangga untuk mendapat tempat teratas buat pertama kali dalam kedudukan berwibawa.

Sebelum ini, Paris berada di carta pertama, turun ke satu anak tangga, manakala Singapura melonjak naik dari tangga keempat ke kedudukan kedua pada tahun ini.

Zurich dan Hong Kong berada di kedudukan keempat dan kelima, diikuti New York di tangga keenam dan Geneva di tangga ketujuh.

Turut berada di dalam senarai 10 bandar raya paling terkaya dan mahal di dunia adalah Copenhagen yang berada di kedudukan kelapan, diikuti Los Angeles di tangga kesembilan dan Osaka, Jepun di tangga kesepuluh dunia.

Pada tahun lalu, kajian sama dilakukan dan menempatkan Paris, Zurich dan Hong Kong berkongsi kedudukan di tempat pertama dunia.

Indeks Kos Sara Hidup Dunia disusun untuk membandingkan harga dalam mata wang dolar Amerika Syarikat (AS) bagi barangan dan perkhidmatan di 173 bandar raya di seluruh dunia.

Selain itu, data bagi tahun ini dikumpulkan sejak bulan Ogos dan September lalu, apabila harga barang dan komoditi meningkat dan menunjukkan secara purata harga naik sebanyak 3.5 peratus dalam mata wang tempatan, iaitu kadar inflasi terpantas direkodkan dalam tempoh lima tahun lalu.

Ketua Sara Hidup Seluruh Dunia EIU, Upasana Dutt memaklumkan sekatan sosial akibat pandemik Covid-19 sudah menganggu bekalan barangan dan membawa kepada kekurangan bekalan dan kenaikan harga yang lebih tinggi.

“Kita boleh lihat dengan jelas kesan terhadap indeks tahun ini dengan lonjakan ketara harga petrol,” jelasnya.

Sementara itu, ibu kota Syria, iaitu Damsyik berada di tangga paling tercorot dunia sebagai bandar paling murah untuk didiami di seluruh dunia. – Agensi


Lelaki, anak ditahan tembak kucing jiran

Polis menahan seorang lelaki dan anak lelakinya kerana dipercayai menembak seekor kucing peliharaan jiran mereka bernama ‘Molly’ dalam kejadian kira-kira 2.30 petang semalam.

Ketua Polis Daerah Melaka Tengah Asisten Komisioner Christopher Patit berkata lelaki berusia 62 tahun itu ditahan di rumahnya jam 8 malam semalam manakala anak lelakinya berumur 27 tahun ditahan di hadapan Ibu Pejabat Polis Daerah (IPD) Melaka Tengah jam 2.30 petang tadi.

“Punca kejadian dipercayai suspek berasa marah dengan kehadiran kucing berwarna putih bertompok hitam itu yang telah memasuki rumahnya dan menembak haiwan itu menggunakan senapang angin.

“Kejadian itu disedari tuannya yang berusia 44 tahun dan membawa Molly mendapatkan rawatan di klinik haiwan selepas mendapati kucingnya muntah darah selain belakang badannya terdapat luka kecil,” katanya dalam satu kenyataan di sini hari ini.

Beliau berkata doktor yang merawat Molly telah memaklumkan kepada lelaki tersebut bahawa kucingnya telah ditembak dan terdapat geguli besi dalam badan haiwan itu serta tidak dapat diselamatkan.

Susulan itu Christopher berkata satu laporan dibuat oleh pemilik kucing itu dan diambil tindakan oleh Cawangan D9 IPD Melaka Tengah yang turut merampas satu laras senapang angin, beberapa alatan yang dipercayai alat ganti senjata itu serta 17 butir peluru penabur.

Katanya kedua-dua suspek mengaku terlibat dalam kes itu dan direman empat hari bermula hari ini bagi membantu siasatan di bawah Sesyen 36 Akta Senjata Api 1960 dan Seksyen 30 Akta Kebajikan Haiwan 2015. – Bernama


Polis buru ejen video judi raya

Polis sedang memburu seorang lelaki dipercayai bertindak sebagai ejen kepada pembikinan dua video judi raya secara dalam talian yang tular di media sosial sejak beberpa hari lalu.

Ketua Polis Daerah Dang Wangi, Asisten Komisioner Mohamad Zainal Abdullah, berkata lelaki berusia 35 tahun itu dikehendaki kerana terbabit dalam menyebar video mempromosikan perjudian dalam talian.

“Terbaharu, kita telah menahan seorang suspek yang kita percaya boleh membantu siasatan dalam kes tersebut. Kita ada maklumat seorang lelaki bernama Loh Kee Hoe berumur 35 tahun, kita percaya boleh membantu siasatan,” katanya hari ini.

Beliau berkata, dua daripada lapan individu yang ditahan di sekitar ibu kota berkaitan klip video itu direman mulai hari ini hingga 21 April.

“Enam orang lagi kita tidak dapat tahan reman kerana ditolak oleh Majistret. Mereka ini hanyalah pelakon, mereka berikan kerjasama dan peguam mereka berjanji untuk beri kerjasama apabila diperlukan,” katanya.

Kes disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia (AKMM) dan Seksyen 4 (1) (g) Akta Rumah Judi Terbuka 1953.


Dr Mahathir dijemput berucap di Jepun, gesa henti peperangan

Tun Dr Mahathir Mohamad menegaskan peperangan bukan jalan penyelesaian kepada konflik dan menggesa agar ia dihentikan segera.

Bekas Perdana Menteri itu yang dijemput berucap di Kelab Wartawan Asing Jepun di Tokyo berkata dunia perlu menghentikan peperangan kerana kesannya yang meluas kepada seluruh negara lain di dunia dan berharap tidak akan menyelesaikan sesuatu masalah atau konflik.

“Peperangan bukan penyelesaian kepada konflik,” kata Dr Mahathir pada sidang media di Tokyo pada Rabu, lapor Xinhua.

Dunia kini menghadapi masalah yang sama dan tidak boleh ditangani oleh hanya sebuah negara kerana “kita pada dasarnya satu dunia,” kata bekas perdana menteri berusia 97 tahun itu semasa berucap di Kelab Wartawan Asing Jepun di Tokyo.

Mengenai krisis Ukraine, Mahathir menggesa rundingan “di meja bulat, bukan di medan perang,” sambil menambah bantuan ketenteraan ke atas Ukraine yang diketuai Amerika Syarikat (AS) dan serangan tidak terkawal ke atas Russia “boleh mencetuskan perang dunia.”

Mahathir berpendapat beberapa pemimpin lain yang dijemput ke sidang kemuncak Kumpulan Tujuh (G7) tidak menunjukkan sokongan kepada Ukraine seperti pemimpin G7 kerana “mereka tidak suka perang.”

“Saya tidak fikir pergi berperang, konfrontasi, atau menghantar penceramah anda untuk memprovokasi negara lain, cara yang baik untuk menamatkan masalah yang menjejaskan seluruh dunia.

“Jadi pandangan saya ialah kita mesti menolak peperangan,” katanya.

Pada sidang kemuncak G7 yang berakhir Ahad di bandar Hiroshima, ahli G7 berikrar untuk memperhebat sokongan ke atas Ukraine dan mengumumkan langkah-langkah sekatan khusus terhadap Russia.

Mahathir menegaskan keputusan yang dibuat untuk mengenakan sekatan ke atas Russia menjejaskan ekonomi Malaysia dan banyak negara lain yang “tidak mempunyai keinginan untuk melawan sesiapa.”

“Ya, anda boleh mengenakan sekatan, tetapi sekatan merugikan negara lain juga,” katanya lagi.


Dakwaan terima dana judi, PAS tuntut Anwar mohon maaf

PAS menuntut Perdana Menteri, Datuk Seri Anwar Ibrahim membuat permohonan maaf secara terbuka susulan fitnah dan penipuan yang dilemparkan kepada Perikatan Nasional (PN) berkait dana kempen pilihan raya sebelum ini.

Ketua Penerangannya, Ir Khairil Nizam Khirudin berkata jawapan dikeluarkan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said kepada Parlimen semalam jelas menunjukkan Pengerusi Pakatan Harapan itu menipu.

“Kerajaan pimpinan PMX terbukti konsisten menipu. Jawapan yang diberikan oleh menteri mengenai dakwaan parti dalam PN menerima dana judi semasa kempen pilihan raya lalu bukti jelas kerajaan PH-BN pimpinan PMX menipu.

“Lontaran tuduhan itu asalnya dibuat PMX selepas beberapa minggu menerajui kerajaan, melengkapkan lagi bukti pembohongan PMX.

“Kami menggesa PMX memohon maaf secara terbuka ke atas fitnah dan penipuan yang dilemparkan kepada PN itu,” katanya dalam satu kenyataan, hari ini.

Semalam, Dewan Rakyat diberitahu tiada sebarang bukti ditemui bagi mengaitkan dana judi yang diterima PN semasa Pilihan Raya Umum Ke-15 (PRU-15) lalu.

Dalam jawapan secara bertulis itu Azalina mengesahkan Suruhanjaya Pencegahan Rasuah Malaysia (SPRM) tidak menemui sebarang maklumat atau bukti berhubung dana judi seperti yang pernah didakwa oleh Anwar sebelum ini.

“Justeru, tiada apa-apa fail siasatan dibuka ke atas isu ini,” katanya dalam jawapan bertulis tersebut.

Beliau berkata demikian bagi menjawab pertanyaan Ahli Parlimen Pasir Mas, Ahmad Fadhli Shaari yang ingin mengetahui status siasatan terhadap dakwaan parti-parti di dalam PN mendapat sumbangan daripada dana judi ketika kempen PRU yang lepas.

Pada Disember tahun lalu, beberapa media melaporkan Anwar membayangkan sebahagian dana pilihan raya PN datang dari syarikat perjudian yang terlibat dengan cabutan khas judi.


Kit Siang ponteng sidang Parlimen puji Khairy lagi

Mungkin kerana terlalu rasa bersalah selepas ponteng sesi Parlimen minggu lalu, Lim Kit Siang hari ini sekali lagi memuji Menteri Kesihatan Khairy Jamaluddin Abu Bakar selepas negara merekodkan penurunan kes Covid-19 semalam.

Ahli Parlimen (MP) Iskandar Puteri itu minggu lepas dikritik kerana ponteng sesi Dewan Rakyat semasa Khairy sedang membuat penggulungan tetapi begitu sibuk mengeluarkan hantaran dalam Facebook bertanya banyak perkara berhubung Covid-19.

“Tahniah sekali lagi kepada Khairy untuk 13,104 kes Covid-19 yang direkodkan semalam, harapnya angka kes jangkitan akan terus menurun ke bawah paras 10,000 bermula 1 Okt dan menurun ke paras empat angka menjelang pembentangan Belanjawan 2022 pada 29 Okt.

“Semasa saya mengucapkan tahniah kepada Khairy pada Jumaat minggu lalu, selepas Malaysia buat pertama kali mencatatkan angka kes harian baharu Covid-19 di bawah paras 14,000 dalam tempoh dua bulan pada Khamis lalu, saya turut menegaskan bahawa Menteri Kesihatan itu perlu bekerja lebih keras untuk menurunkan angka kes jangkitan ke bawah paras 4,000,” katanya dalam kenyataan hari ini.

Bagaimanapun, Kit Siang meminta penjelasan lanjut kepada Khairy sama ada rekod penurunan tersebut menunjukkan penularan virus membunuh itu semakin reda.

“Namun, masih terdapat ketidakpastian sama ada penularan wabak ini semakin reda kerana kita mencatatkan 13,754 kes jangkitan pada Khamis lalu dan disusuli dengan peningkatan sebanyak 14,554 kes pada Jumaat dan menurun kepada 13,899 kes pada Sabtu,” katanya lagi.

Untuk rekod, Kit Siang terdahulu mengkritik Khairy berhubung isu kematian Covid-19 tetapi tidak nampak batang hidung dalam Dewan Rakyat pada 23 September lalu, namun Khairy tetap menjawab persoalan yang dibangkitkan beliau.

Semakan dalam siaran langsung semasa sesi pagi Parlimen hari ini, bayang batang hidung tidak kelihatan tetapi terdapat beberapa MP pembangkang lain dalam Dewan Rakyat yang bangkit bertanya soalan kepada Khairy semasa sesi penggulungan tersebut.

Kit Siang juga tidak nampak bangun di kerusinya untuk bertanyakan soalan kepada Khairy.


Polis tumpas sindiket beli-belah dalam talian palsu, 23 ditahan

Polis Pulau Pinang menumpaskan satu sindiket membeli-belah dalam talian palsu melibatkan rakyat asing dengan penahanan 23 individu, dipercayai warga Taiwan, dalam serbuan di sebuah banglo mewah di Batu Ferringhi Pulau Pinang, Sabtu lepas.

Ketua Polis Negeri Datuk Mohd Shuhaily Mohd Zain berkata anggota kumpulan itu yang berusia antara 19 dan 48 tahun tiba di negara ini bulan lepas.

Mereka terpikat dengan gaji tinggi sehingga RM7,000 yang ditawarkan sindiket itu melalui iklan yang diletakkan di akhbar Taiwan.

Beliau berkata sindiket itu akan mengiklankan barangan berjenama yang dijual oleh mereka kepada rakyat Taiwan.

Menurutnya rakyat asing yang tidak curiga dan berminat untuk membeli barangan yang ditawarkan oleh sindiket itu akan diminta membayar dalam platform melalui pautan yang disediakan oleh sindiket terbabit.

“Berdasarkan siasatan awal, tiada akaun bank Malaysia digunakan. Semakan juga menunjukkan sindiket itu menyasarkan warga Taiwan untuk menjual barangan mereka.

“Namun, kita sedang menyiasat perkara itu dengan lebih lanjut. Ini kerana anggota sindiket berjaya memadamkan apa sahaja maklumat di dalam gajet elektronik yang digunakan mereka, yang kita rampas semasa serbuan,” katanya kepada pemberita di Ibu Pejabat Polis Eaerah Seberang Prai Tengah hari ini.

Menurut laporan media tempatan, Shuhaily berkata, anggota polis yang melakukan serbuan menghadapi beberapa kesukaran awal dalam percubaan memasuki banglo tiga tingkat itu dengan terpaksa mengambil masa kira-kira 10 minit untuk melakukannya.

“Disebabkan masa yang diambil, ini memberi ruang kepada ahli sindiket untuk memadam apa sahaja maklumat yang ada di dalam semua gajet elektronik yang dirampas,” tambahnya.

Dalam serbuan itu, polis merampas 46 telefon bimbit, 14 komputer riba, lapan iPad Apple, enam walkie talkie, 12 kad prabayar telefon, dua pembaca kad, dua pemacu pen, Wifi mudah alih dan penghala Wifi.

Kes disiasat mengikut Seksyen 420 Kanun Keseksaan kerana menipu. Anggota sindiket itu kini di bawah perintah reman enam hari.

Dalam perkembangan berasingan, Shuhaily berkata polis sedang menyiasat penganjur flash mob yang menuntut penurunan harga barang.

Kejadian berlaku di bulatan Seberang Jaya pada Jumaat lalu. Semasa flash mob, 13 plakad dan sepanduk telah dipasang.

“Laporan polis telah dibuat ke atas flash mob itu. Berdasarkan siasatan kami, flash mob itu telah diadakan tanpa permit yang sah.

“Kita sudah merakam kenyataan daripada lapan orang termasuk penganjur. Kita sedang mengesan baki peserta yang dipercayai berjumlah kira-kira 30 orang,” katanya.

Kes disiasat mengikut Seksyen 9(1) Akta Perhimpunan Aman 2012.


Buruh paksa: AS mula rampas sarung tangan pakai buang Top Glove

Kastam Amerika Syarikat (AS) mula merampas sarung tangan pakai buang keluaran Top Glove, selepas mendakwa mempunyai bukti syarikat itu menghasilkan barangan berkenaan menggunakan buruh paksa.

Dalam satu kenyataan, Jabatan Kastam dan Perlindungan Sempadan (CBP) AS berkata, mereka mempunyai bukti kukuh yang mengesahkan penggunaan buruh paksa.

Top Glove adalah pengeluar sarung tangan untuk sektor perubatan yang terbesar di dunia dan kebanyakan kilangnya terletak di Klang, Selangor.

Julai tahun lalu, CBP mengeluarkan arahan menyekat import sarung tangan daripada dua anak syarikat Top Glove kerana disyaki menggunakan buruh paksa.

“Larangan kali ini meliputi semua sarung tangan pakai buang dari semua kilang Top Glove di Malaysia,” kata CBP.

Pada awal dagangan hari ini, saham Top Glove turun lima peratus.

Bagaimanapun CBP berkata, tindakan tidak mempengaruhi sebahagian besar sarung tangan pakai buang yang diimport ke AS dan sangat diperlukan ketika pandemik Covid-19.

“CBP telah mengambil langkah memastikan bahawa tindakan penguatkuasaan ke atas Top Glove tidak akan menjejaskan atau memberi kesan kepada pengimportan sarung tangan pakai buang,” kata CBP.

Sementara itu, Top Glove berkata, wakil mereka di AS sedang berbincang dengan CBP untuk memperoleh lebih banyak penjelasan dan maklumat berkaitan arahan terbaharu itu.


Kenapa Anwar tak tegur tauke telur, simen rapat PH-DAP? Wan Saiful

Datuk Seri Anwar Ibrahim terus dipersoalkan kerana tidak menegur tauke-tauke besar yang rapat dengan Pakatan Harapan (PH) dan DAP, khususnya kartel yang memonopoli telur dan simen.

Ketua Penerangan Bersatu Datuk Wan Saiful Wan Jan berkata kekurangan telur yang menyebabkan kenaikan harga bahan makanan berkaitannya perlu ditangani segera.

Demikian juga katanya, isu kenaikan harga simen yang melonjak sehingga 30 peratus yang pastinya akan mempengaruhi kos pembinaan kediaman dan bangunan.

“Bila dah jadi kerajaan, kita perlu tahu apa keutamaan. Tidak boleh lagi bermentaliti pembangkang populis. Sekarang ini rakyat resah, kecewa dan marah dengan masalah kekurangan bekalan serta lonjakan harga telur dan simen.

“Dua isu ini bukan baru bermula semalam. Sepatutnya, siapa juga menjadi kerajaan selepas PRU-15, inilah keutamaan yang perlu diselesaikan terlebih dahulu.

“Rakyat berdepan dengan isu kekurangan bekalan telur dan harganya melambung. Harga makanan menggunakan telur pun ikut naik. Contohnya laporan berita mengatakan harga roti canai telur naik dari RM2.50 ke RM3.20. Naik 70 sen.

“Simen pula melonjak 30 peratus iaitu daripada RM17 bagi setiap beg 50kg, sekarang naik sehingga RM22.50. Jika simen naik harga, semua bahan binaan melibatkan simen akan turut naik. Padahal, simen adalah Barangan Kawalan Berjadual yang tak sepatutnya naik,” katanya dalam kenyataan hari ini (9 Disember 2022).

Wan Saiful yang juga Ahli Parlimen Tasek Gelugor berkata semua ini berlaku disebabkan monopoli dan permainan licik tauke-tauke kaya yang menguasai industri makanan dan pembinaan.

“Yang jadi mangsa ialah rakyat dan kontraktor terutama kontraktor kecil. Telur dan simen sepatutnya menjadi keutamaan Anwar Ibrahim.

“Tapi Anwar utamakan beras. Ya harga beras penting, tapi kenapa masih tak ada idea bagaimana nak selesaikan masalah harga telur dan simen yang lebih mendesak sekarang?

“Inilah bahana jika terlalu banyak wayang populis tapi sebenarnya tong kosong saja. Berlakulah salah keutamaan (wrong priorities). Tak ada kah keinginan nak tegur tauke-tauke kaya “tertentu” dalam industri berkaitan telur dan simen? Itu sepatutnya jadi keutamaan kerajaan.

“Saya setuju jangan ada monopoli tetapi letaklah keutamaan yang betul dan jangan lindungi tauke-tauke kawan-kawan PH-DAP daripada “teguran”. Jangan pilih bulu,” katanya lagi.

Wan Saiful juga menyindir Anwar berhubung janji untuk menurunkan harga minyak sekiranya menjadi Perdana Menteri.

“Wahai Pak Syeikh, itu belum lagi saya tanya mengenai harga minyak. Berapa kali esok yang Pak Syeikh perlukan untuk turun harga minyak?,” soalnya merujuk kepada janji dibuat Anwar pada 17 Julai lalu.

Pengerusi PH yang dilantik menjadi Perdana Menteri kesepuluh setelah gabungannya bergabung dengan UMNO dalam ucapan pengulungan pada Kongres PKR ke-16, mengulangi janji untuk menurunkan harga minyak petrol sehari selepas dia memegang tampuk kuasa.

Presiden PKR itu sedar janji Pakatan Harapan untuk menurunkan harga minyak dipermainkan rakyat kerana parti itu tidak menepatinya semasa mentadbir negara selama 22 bulan.


Indonesia rancang vaksin penggalak berbayar mulai tahun depan

Rancangan kerajaan Indonesia untuk melancarkan program vaksinasi Covid-19 secara berbayar kembali diperkatakan dan kemungkinan akan dilaksanakan bermula tahun depan.

Menteri Kesihatan Indonesia, Budi Gunadi Sadikin memaklumkan pihaknya merancang untuk menawarkan vaksin penggalak kepada rakyat negara itu yang berminat.

Selain itu, katanya, menerusi program vaksin berbayar itu, orang ramai yang ingin mendapatkan suntikan penggalak boleh memilih jenama vaksin Covid-19 yang dikehendaki.

“Ianya seperti membeli ubat di farmasi, kami akan buka jualan vaksin tersebut agar orang ramai dapat memilih sendiri jenama vaksin yang mereka inginkan dan ini akan mengalakkan lebih ramai orang mengambil vaksin penggalak,” jelasnya.

Semua jenis vaksin yang akan disediakan mestilah di antara jenis vaksin yang telah mendapat pengesahan penggunaan kecemasan (UEA) dari Pertubuhan Kesihatan Sedunia (WHO).

Kementerian Kerajaan Republik Indonesia (KKRI) menyasarkan lebih 93 juta penduduk negara itu untuk menyertai program tersebut.

Bagaimanapun, kerajaan tetap akan menanggung vaksin percuma kepada rakyatnya yang disenaraikan sebagai penerima bantuan sumbangan.

Peruntukan untuk program vaksinasi kepada pekerja yang tidak mempunyai syarikat akan turut disediakan.

Budi turut menegaskan bahawa rancangan vaksin Covid-19 berbayar itu masih dalam pertimbangan yang merangkumi prosedur dan skema vaksin yang telah ditetapkan.

Sementara itu, KKRI melaporkan dalam tempoh 24 jam semalam Indonesia mencatatkan 3,948 jangkitan baharu Covid-19. Sejak awal tahun lalu sehingga semalam, Indonesia merekodkan hampir 4.1 juta kes positif. – Agensi


Adakah PH kata Syed Saddiq pun Kluster Mahkamah seperti Zahid?

Ketika Datuk Seri Ahmad Zahid Hamidi masih kekal dengan label ‘Kluster Mahkamah’, Ketua Pemuda UMNO Datuk Asyraf Wajdi Dusuki mempersoalkan sama ada Pakatan Harapan (PH) juga akan meletakkan Syed Saddiq Syed Abdul Rahman dalam kategori kluster sama.

Dalam kenyataan hari ini, Asyraf dilihat mahu membersihkan label Kluster Mahkamah daripada Presiden UMNO itu dengan menyatakan mahkamah terlah membebaskan Zahid daripada 40 pertuduhan berkaitan VLN.

Namun, Asyraf tidak pula menyatakan bahawa Zahid masih mempunyai 47 lagi kes jenayah, termasuk rasuah, berkaitan Yayasan Akalbudi (YAB), yang mana penyandang kerusi Parlimen Bagan Datuk itu telah diperintah membela diri.

Untuk rekod, pada 24 Januari lalu, Mahkamah Tinggi Kuala Lumpur memerintahkan Zahid membela diri atas 47 pertuduhan pecah amanah (CBT), rasuah dan pengubahan wang haram, melibatkan puluhan juta ringgit milik YAB.

Hakim Mahkamah Tinggi Collin Lawrence Sequerah membuat keputusan itu selepas mendapati pihak pendakwaan berjaya membuktikan wujud prima facie dalam kes itu.

Keputusan berhubung kes YAB itu dijangka diketahui awal Disember depan. Kes ini juga sebelum ini dikatakan sebagai punca Zahid mendesak Pilihan Raya Umum Ke-15 (PRU-15) dipercepatkan, walaupun terpaksa diadakan pasa musim tengkujuh.

Selain itu, kes berkaitan VLN berkenaan masih belum selesai kerana pihak pendakwaan telah mengemukakan rayuan mereka.

Bagaimanapun, kes Zahid berkaitan YAB itu tidak pula dinyatakan oleh Asyraf Wajdi dalam kenyataannya, tetapi mempersoalkan adakah PM akan bersikap hipokrit dan bersifat terpilih.

Seperti Zahid, Presiden MUDA itu hari ini diarah membela diri setelah pendakwaan berjaya membuktikan wujud prima facie berkaitan kes pecah amanah, salah guna kuasa dan harta dan pengubahan wang haram ke atas beliau.

“Namun hari ini kita akan mula melihat bagaimana hipokrasi Pakatan Harapan akan bermula.

“Jika mereka boleh menuduh Presiden UMNO sebagai kluster mahkamah walaupun telah dibebaskan dalam 40 pertuduhan VLN sebelum ini, adakah mereka akan melakukan perkara yang sama kepada Syed Saddiq?

“Rakyat akan melihat dan menilai betapa keadilan yang PH junjung selama ini hanyalah hipokrit dan bersifat terpilih,” kata Asyraf.


Elon Musk akhirnya menjadi pemilik Twitter dengan bayaran AS$44 bilion

Jutawan Elon Musk telah mencapai persetujuan untuk memiliki Twitter dengan bayaran kira-kira AS$44 bilion, kata syarikat itu.

Ketua Pegawai Eksekutif Tesla yang lantang bersuara dan orang terkaya di dunia berkata beliau mahu membeli Twitter kerana berpendapat ia tidak memenuhi potensinya sebagai platform untuk ‘bebas bersuara’.

Beliau berkata Twitter perlu diubah menjadi sebuah syarikat swasta untuk membina kepercayaan dengan pengguna dan melakukan lebih baik dalam melaksanakan apa yang beliau panggil sebagai “keharusan masyarakat” untuk kebebasan bersuara.

Twitter berkata ia akan menjadi syarikat milik persendirian selepas jualan ditutup.

“Twitter mempunyai tujuan dan kaitan yang memberi kesan kepada seluruh dunia,” kata Ketua Pegawai Eksekutifnya, Parag Agrawal dalam ciapannya di Twitter.

“Sangat berbangga dengan pasukan kami dan diilhamkan oleh kerja senantiasa menjadi lebih penting.”

Musk menggambarkan dirinya sebagai “anggota mutlak bersuara bebas,” walaupun dia tidak begitu jelas apa yang dia maksudkan dengannya.

Beliau juga mengakui bahawa Twitter perlu mematuhi undang-undang negara yang mengawal ucapan di seluruh dunia.

Musk sendiri, bagaimanapun, kerap menyekat pengguna media sosial yang telah mengkritiknya atau syarikatnya dan telah menggunakan platform itu untuk membuli wartawan yang telah menulis artikel kritikal tentang dia atau syarikatnya.

Lembaga Twitter pada mulanya menggubal langkah anti-pengambilalihan yang dikenali sebagai ‘pil racun’ yang boleh membuat percubaan pengambilalihan menjadi sangat mahal.

Tetapi apabila Musk menggariskan komitmen kewangan yang dia sediakan untuk menyokong tawarannya sebanyak AS$46.5 bilion – dan tiada pembida lain muncul – lembaga membuka rundingan dengannya. – Agensi


Mahkamah tangguh keputusan kes rogol amah ADUN Tronoh

Mahkamah Tinggi Ipoh menangguhkan keputusan kes rogol pembantu rumah warga Indonesia melibatkan Ahli Dewan Undangan Negeri (ADUN) Tronoh, Paul Yong Choo Kiong.

Sepatutnya keputusan kes rogol melibatkan Choo Kiong dijadualkan pada Rabu ini tapi ditangguhkan pada 27 Julai depan selepas mahkamah dimaklumkan kematian ibu tertuduh kelmarin.

Datuk Rajpal Singh yang mengetuai pasukan pembelaan memaklumkan keputusan tersebut selepas mengemukakan permohonan kepada Mahkamah Tinggi Ipoh

Ibu Choo Kiong berusia 83 tahun itu meninggal dunia di Hospital Sungai Buloh akibat kegagalan jantung.

“Walaupun majlis pengebumian telah pun selesai hari ini, anak guam dan keluarga perlu mengikuti tempoh berkabung serta upacara lain sepanjang minggu ini,” katanya menurut laporan Utusan Malaysia.

Pada 31 Mac lalu, pasukan pembelaan diketuai Rajpal bersama Salim Bashir menutup kesnya selepas memanggil tiga saksi iaitu Choo Kiong, 52, dan isteri, Too Choon Looi, 46, serta bapa saudara mangsa, Muhammad Rusdi, 51.

Prosiding tersebut berlangsung selama dua hari pada 16 dan 31 Mac lalu.

Sebelum ini pada 7 Disember tahun lalu, Mahkamah Tinggi memerintahkan bekas exco kerajaan negeri itu membela diri terhadap tuduhan merogol pembantu rumah warga Indonesia pada Julai 2019.

Hakim Datuk Abdul Wahab memutuskan demikian selepas mendapati pihak pendakwaan berjaya menimbulkan prima facie terhadap pertuduhan berkenaan.

Sepanjang prosiding tersebut, pendakwaan dikendalikan Pengarah Pendakwaan Negeri Perak, Azlina Rasdi dibantu dua Timbalan Pendakwa Raya, Liyana Zawani Mohd. Radzi dan Mohd. Fitri Sadarudin.

Pada 23 Ogos 2019, Choo Kiong yang juga bekas Pengerusi Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baharu negeri didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.

Perbuatan tersebut didakwa dilakukan antara pukul 8.15 hingga 9.15 malam, 7 Julai 2019.

Pertuduhan terhadap beliau dilakukan mengikut Seksyen 376 (1) Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.


PRU boleh diadakan dalam norma baharu jika politik tak stabil

Sekiranya situasi politik tidak stabil berterusan melanda negara ia berkemungkinan pilihan raya umum (PRU) diadakan dalam keadaan norma baharu, kata Timbalan Presiden PAS, Datuk Seri Tuan Ibrahim Tuan Man.

Tuan Ibrahim berkata ketakstabilan politik ketika ini dicetuskan kumpulan dalam UMNO yang menyebelahi Presiden UMNO Datuk Seri Ahmad Zahid Hamidi yang didakwa berkomplot dengan Ketua Pembangkang Datuk Seri Anwar Ibrahim apabila beberapa Ahli Parlimen (MP) mereka menarik sokongan daripada kerajaan Perikatan Nasional (PN).

“Situasi politik sehari dua ini nampak tidak stabil khususnya setelah Umno meminta ahli parlimennya menarik diri daripada kerajaan PN,” katanya lapor portal Harakah.

Tuan Ibrahim merujuk kepada 14 MP UMNO diketuai Zahid yang bertindak menghantar surat akuan baru-baru ini kepada Yang di-Pertuan Agong tetapi satu lagi kumpulan bersama Naib Presiden, Datuk Seri Ismail Sabri Yaakob pula kekal setia dalam kerajaan PN.

Ujarnya, persediaan untuk menghadapi PRU dalam norma baharu perlu dilakukan dan diterima para pendukung PAS, apabila tiada lagi aktiviti kempen sekiranya pandemik Covid-19 masih lagi menular.

“Jadi kita kena bersiap sedia dengan suasana baru. Memanglah pada peringkat awal susah laksanakan norma baru ni, namun lama-lama insya-Allah akan OK.

“Pelaksanaan norma baru dirasai dalam kehidupan harian sekarang, malah turut melibatkan ceramah, mesyuarat serta perjalanan PRU15,” katanya lagi.

Jelasnya, poster kempen juga mungkin tidak akan kelihatan lagi sekiranya PRU diadakan kali ini.

Tindakan pemimpin politik daripada kumpulan Presiden interim UMNO, Zahid dan blok pembangkang diketuai Datuk Seri Anwar Ibrahim, serta parti kecil lain yang cuba menumbangkan kerajaan PN pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Ketua-Ketua Bahagian UMNO dipaksa hadir ke mesyuarat dipanggil Zahid: Laporan

Mesyuarat dengan Ketua-Ketua Bahagian UMNO yang berlangsung sejak pagi gagal mencapai sebarang kata putus apabila majoriti tidak bersetuju dengan hala tuju Presiden, Datuk Seri Ahmad Zahid Hamidi.

Laporan dua media arus perdana Sinar Harian dan Astro Awani mendakwa Ketua Bahagian yang hadir ke mesyuarat hari ini dipaksa dan diugut tidak akan diberi watikah jika mereka tidak hadir pada mesyuarat hari ini.

Menurut laporan dipetik Astro Awani, Zahid mahu mendapatkan mandat daripada Ketua-Ketua Bahagian bagi mendesak Perdana Menteri Datuk Seri Ismail Sabri Yaakob campur tangan dalam kes mahkamah melibatkan bekas Presidennya, Datuk Seri Najib Razak.

Jelas sumber itu, kebanyakan ketua bahagian yang hadir mesyuarat tersebut tidak bersetuju dengan arahan yang dikeluarkan pemimpin utama parti berkenaan.

“Kami (ketua bahagian UMNO) dapat jemputan untuk hadir mesyuarat tergempar ini malam tadi dan di sebelah pagi 54 orang sahaja yang datang.

“Tetapi ada ugutan jika tidak datang ke mesyuarat tergempar ini maka tidak akan menerima watikah untuk bertanding dalam PRU-15 (pilihan raya umum ke-15), maka datanglah lagi 20 orang ketua bahagian.

“Pengerusi perhubungan juga dipaksa datang ke pertemuan tersebut. Dalam pertemuan itu dinyatakan untuk desak PM campur tangan kes mahkamah tetapi ramai yang tidak bersetuju.

“Ramai juga ketua bahagian yang menentang cadangan tersebut kerana ia merupakan salah guna kuasa dan akan memberi kesan kepada UMNO jika dilihat campur tangan dalam kes mahkamah,” kata sumber berkenaan menurut laporan tersebut.

Sumber tersebut juga memaklumkan, ada yang berpendapat sekiranya Ismail Sabri campur tangan dalam kes mahkamah ia boleh menyebabkan UMNO sekali lagi tewas dalam PRU-15.

Terdahulu, Agenda Daily melaporkan majoriti Ketua Bahagian yang hadir difahamkan menyokong Ismail Sabri walaupun mereka dipanggil atas jemputan Zahid.

Menurut sumber, difahamkan mesyuarat menumpukan kepada kes mahkamah yang sedang dihadapi oleh Najib yang sedang berdepan perbicaraan akhir kes penyelewengan dana, SRC International Sdn Bhd.

Selain itu, turut dibangkitkan berhubung tarikh PRU-15 yang perlu disegerakan dengan secepat mungkin.

Namun, seorang Ketua Bahagian memberitahu majoriti yang hadir mesyuarat dilihat cenderung menyokong Ismail Sabri yang juga Naib Presiden untuk kekal menerajui kerajaan.

Antara alasan untuk terus menyokong Ismail Sabri adalah disebabkan beberapa skandal besar yang melibatkan beberapa pemimpin UMNO didedahkan baru-baru ini.

Skandal besar kapal tempur pesisir (LCS) yang tidak siap antara perkara dibimbangi bakal memberi kesan kepada UMNO jika PRU-15 diadakan dalam keadaan tergesa-gesa.

“Ramai yang menyokong Ismail Sabri untuk kekal menjadi PM sehingga isu-isu besar dihadapi UMNO diselesaikan dengan segera… mereka tidak mahu isu LCS akan menjadi seperti skandal 1Malaysia Development Berhad (1MDB) sehingga menjejaskan peluang menjadi dominan.

“Isu-isu dihadapi rakyat juga perlu ditangani terlebih dahulu sebelum PRU-15 diadakan,” kata sumber itu kepada Agenda Daily.

Mesyuarat yang diadakan itu adalah atas jemputan yang dikeluarkan Setiausaha Agung UMNO, Datuk Seri Ahmad Maslan menyebut Zahid dan Timbalannya, Datuk Seri Mohamad Hasan meminta agar Ketua-ketua UMNO Bahagian hadir ke satu pertemuan khas.

Jemputan itu ditegaskan sebagai pertemuan segera dan mustahak.


Parti Amanah bimbang Zafrul tanding Kuala Selangor, calon semula Dzukefly

Datuk Seri Dr Dzulkefly Ahmad sah akan mempertahankan Kuala Selangor selepas partinya mahu beliau dicalonkan semula di kerusi Parlimen tersebut pada Pilihan Raya Umum Ke-15 (PRU-15).

Parti Amanah ternyata bimbang susulan spekulasi kuat kemungkinan Menteri Kewangan, Tengku Datuk Seri Zafrul Abdul Aziz bakal diletak Barisan Nasional (BN) sebagai calon di Kuala Selangor nanti.

Pengumuman pencalonan semula Dzulkefly dibuat Timbalan Presiden Amanah, Datuk Seri Salahuddin Ayub memandangkan kehadiran Zafrul bakal memberi saingan sengit di kawasan tersebut.

“Setelah UMNO mahu meletakkan Menteri Kewangan, Tengku Datuk Seri Zafrul Abdul Aziz sebagai calon mereka di Parlimen Kuala Selangor, kami pimpinan Amanah dan juga Pakatan Harapan (PH) mahu Dr Dzulkefly bertanding untuk mempertahankan kerusi Kuala Selangor ini sekali lagi.

“Ini kerana bagi kami, PRU15 ini adalah sangat kritikal dan serius. Setiap kerusi adalah penting untuk dimenangi oleh PH,” katanya dalam kenyataan hari ini.

Dalam pada itu Salahuddin yakin Pengarah Strategi Amanah itu mampu mengekalkan kerusi berkenaan berdasarkan gerak kerja yang dilakukan selama ini.

“Rakyat Kuala Selangor tahu kegigihan beliau membantu rakyat di samping tugasan di peringkat negeri Selangor dan juga sebagai menteri di Kementerian Kesihatan Malaysia (KKM) dahulu.

Pada Mei lalu, bekas Menteri Kesihatan itu menyatakan hasrat mengundur diri dan memberi laluan kepada calon muka baharu untuk bertanding pada PRU-15.

Beliau menyifatkan hasrat itu sebagai perhitungan peribadi selepas menjadi wakil rakyat di kawasan itu selama dua penggal.


Jangkitan harian turun semalam, Selangor lepasi angka 1 juta kes

Jangkitan harian Covid-19 di seluruh negara dalam tempoh 24 jam pada Isnin (7 Mac 2022) turun sedikit berbanding Ahad, tatkala jumlah kumulatif positif di Selangor kini mencecah lebih sejuta kes.

Dalam tempoh 24 jam itu sebanyak 26,856 jangkitan baharu disahkan positif Covid-19, berbanding 27,435 kes yang dicatat pada Ahad, lapor Kementerian Kesihatan (KKM), hari ini.

Data laman sesawang CovidNOW kendalian KKM yang dikemas kini tengah malam tadi menunjukkan kumulatif positif sejak awal 2020 lalu hingga semalam meningkat kepada 3,649,463 kes – keempat tertinggi dalam kalangan negara-negara ASEAN selepas Indonesia, Filipina dan Vietnam.

Daripada jumlah kumulatif positif itu, 3,311,854 kes dilaporkan telah pulih, termasuk 30,726 pesakit yang sembuh semalam, manakala 33,305 kes kematian direkodkan dan 304,304 kes masih aktif.

Data terbaharu itu juga menunjukkan seramai 291,827 pesakit menjalani kuarantin di rumah berbanding 295,704 pada Ahad, dan 3,373 pesakit lagi ditempatkan di PKRC (3,510 Ahad).

Seramai 8,736 pesakit juga kini dirawat di hospital, meningkat berbanding 6,658 pesakit pada Ahad, manakala 368 pesakit masih ditempatkan di unit rawatan rapi (ICU), turun daripada 379 pada Ahad, dengan 223 pesakit memerlukan alat bantuan pernafasan (216 pada Ahad).

Data itu juga menunjukkan walaupun Selangor merekodkan penurunan kes dua hari berturut-turut, negeri itu kini mencatat kumulatif positif sebanyak 1,002,467 kes setelah 6,757 jangkitan baharu dikesan semalam.

Keseluruhannya seramai 912,709 pesakit Covid-19 di Selangor telah sembuh, 10,260 kes kematian dilaporkan, dan 79,498 kes masih aktif.

Daripada jumlah kes aktif itu, seramai 77,560 pesakit menjalani kuarantin di rumah, 309 ditempatkan di PKRC; 1,580 dimasukkan ke hospital; dan 49 pesakit dirawat di ICU dengan 31 daripadanya memerlukan alat bantuan pernafasan.

Sementara itu statistik juga menunjukkan lapan negeri dan Wilayah Persekutuan merekodkan peningkatan jumlah jangkitan harian semalam iaitu Kedah, Kelantan, Pahang, Pulau Pinang, Negeri Sembilan, Terengganu, Melaka, dan Putrajaya.

Kedah merekodkan 2,884 kes baharu semalam berbanding 2,721 pada Ahad menjadikan kumulatif positif di negeri itu meningkat kepada 252,601 kes, dengan 220,308 pesakit telah sembuh, dan 29,947 kes masih aktif.

Seramai 12 pesakit meninggal dunia akibat komplikasi Covid-19 di Kedah semalam, menjadikan kumulatif sebanyak 2,346 kes kematian sejak awal 2020 lalu.

Jumlah kematian yang direkodkan semalam adalah sama selama empat hari berturut-turut sejak 4 Mac lalu.

Daripada jumlah kes aktif di Kedah, seramai 29,179 pesakit menjalani kuarantin di rumah; 173 ditempatkan di PKRC; 557 dimasukkan ke hospital; dan 38 dirawat di ICU, dengan 23 daripadanya memerlukan alat bantuan pernafasan.

Sehingga Ahad, 6 Mac lalu, seramai 1,579,614 atau 72.0 peratus populasi di Kedah telah lengkap menerima vaksin Covid-19 masing-masing, 1,644,538 atau 75.0 peratus menerima sekurang-kurangnya satu dos, dan 682,872 atau 43.9 peratus individu dewasa menerima dos penggalak.

Kelantan pula mencatat sebanyak 1,896 kes baharu berbanding 1,279 kes pada Ahad, diikuti Pahang (1,858 kes baharu, 1,844 Ahad); Pulau Pinang (1,836 kes baharu, 1,663 Ahad); Negeri Sembilan (1,575 kes baharu, 1,565 Ahad); Terengganu (1,270 kes baharu, 918 Ahad), Melaka (863 kes baharu, 796 Ahad); dan Putrajaya (182 kes baharu, 171 Ahad).


Khairy sahkan tidak akan buat rayuan, mahu pertandingan dalam UMNO

Tiada rayuan akan dibuat untuk mencabar keputusan pemecatan, kata Khairy Jamaluddin Abu Bakar.

Bekas Ketua Pemuda UMNO itu mengesahkan tidak akan membuat sebarang permohonan rayuan berhubung keputusan pemecatannya baru-baru ini selepas mesyuarat Majlis Tertinggi (MT) dipengerusikan, Datuk Seri Ahmad Zahid Hamidi pada malam Jumaat lalu.

“Merayu bermakna merayu kepada entiti sama yang memecat saya serta merta.

“Saya hanya mahu pertandingan secara terbuka untuk (dua) jawatan tertinggi susulan prestasi buruk Umno pada pilihan raya umum ke-15 (PRU15) yang lalu,” katanya dalam satu wawancara pagi ini bersama radio BFM.

Khairy berkata menerima pemecatannya secara terbuka dan tidak berdendam dengan Zahid walaupun memecatnya.

UMNO membuat keputusan memecat keahlian Khairy dan bekas Pengerusi Perhubungan UMNO Negeri Selangor, Tan Sri Noh Omar berikutan pelanggaran disiplin sewaktu Pilihan Raya Umum Ke-15 (PRU-15) lalu.

Khairy sebelum ini memberi isyarat untuk mencabar Zahid dalam pemilihan parti tetapi malangnya UMNO meluluskan usul tiada pertandingan bagi jawatan Presiden dan Timbalan Presiden dalam perhimpunan agungnya yang lalu.

Susulan itu, Khairy mendakwa wujud perwakilan yang diimport dan dibawa masuk dalam dewan semasa usul tersebut hendak diluluskan, ia perkara yang dinafikan berlaku oleh UMNO.

Khairy juga sebelum ini mendesak supaya Zahid memikul tanggungjawab selepas kekalahan memalukan UMNO pada PRU-15 lalu.


Penjara mewah taikun China di London

Taikun hartanah China yang ditangkap, Zhang Li mempunyai cara baharu untuk mengelak penjara London – mengurung dirinya di menara mewahnya sendiri di tepi Sungai Thames.

Sementara Zhang, pengasas bersama Guangzhou R&F Properties, bersedia untuk menentang ekstradisinya ke Amerika Syarikat (AS) atas tuduhan rasuah, peguamnya bekerja keras untuk mengeluarkannya dari penjara London dengan jaminan minggu ini.

Mereka bukan sahaja menawarkan jaminan tertinggi yang belum pernah diterima mahkamah Britain sebanyak £15 juta (RM81.76 juta), tetapi peguam berkata sebagai syarat dia akan dikurung di sebuah apartmen penthouse lima bilik tidur di tingkat 43 sebuah menara milik R&F di tepi Sungai Thames.

Dikawal oleh bekas anggota tentera dalam syif 12 jam, seorang pegawai memberitahu hakim bahawa dia merancang untuk meniru langkah keselamatan penjara ke atas pemaju hartanah.

Perlindungan semacam itu tidak murah pada £200,000 sebulan (RM1.09 juta), dan semuanya dibayar oleh Zhang sendiri.

Langkah yang sangat luar biasa itu menyerlahkan sejauh mana orang terkaya boleh membuat pilihan mereka sendiri dalam sistem keadilan British yang tidak akan tersedia kepada orang lain.

“Apartmen mewah jelas akan menjadi lebih baik daripada penjara,” kata Tom Smith, seorang profesor undang-undang di Universiti West of England.

“Itu pastinya mencadangkan sistem dua peringkat yang mengatakan jika anda mempunyai cara, anda boleh membeli kebebasan anda.”

Syarat ikat jamin telah didedahkan pada perbicaraan mahkamah, di mana peguam yang bertindak untuk kerajaan AS memberi amaran bahawa Zhang mempunyai “sumber dan keupayaan untuk melarikan diri”.

“Sesiapa sahaja yang dianggap berisiko hanya akan direman dalam tahanan,” kata Dr Smith.

Zhang akan dikurung di satu blok bertingkat R&F di daerah Nine Elms di London, salah satu daripada berpuluh-puluh projek pangsapuri berharga tinggi yang tersusun di kawasan tanah sempit di sepanjang Sungai Thames.

Peguam Zhang enggan mengulas.

Firma itu membeli projek United Kingdom daripada pemaju China lain yang menghadapi masalah pada 2018 hanya untuk melihatnya terhenti semula pada awal tahun ini. Ia mendapat pinjaman penyelamat daripada sekumpulan firma ekuiti swasta pada musim panas lalu.

Namun, walaupun arus modal yang pernah mengalir ke London dari China semakin kering, R&F terus memasarkan hartanah di daerah itu. Sebuah apartmen satu bilik tidur di tingkat dua menara Thames City dijual dengan harga lebih £1.1 juta (RM6 juta), menurut bahan pemasaran yang dilihat oleh Bloomberg.

Zhang ditangkap pada 30 November 2022 di Lapangan Terbang Heathrow London dalam penerbangan dari Singapura, menurut pemfailan daripada peguam untuk AS. Dia dikehendaki atas dakwaan memberikan sogokan dan dana kepada pegawai San Francisco untuk memenangi permit pembinaan.

Zhang kemudian membayar penginapan dan hadiah apabila pegawai itu pergi ke China untuk bercuti, dakwa AS. Jumlah rasuah yang dibayar dianggarkan antara AS$40,000 dan AS$70,000.

R&F sebelum ini berkata dalam akaun WeChat rasminya bahawa ia merancang untuk melawan apa yang dipanggil “dakwaan palsu” bahawa Zhang dituduh memberi rasuah “kerana menganjurkan majlis makan malam di China untuk bekas eksekutif hal ehwal awam di San Francisco dan menyediakan penginapan hotel kepadanya.”

AS telah menentang permohonan Zhang bagi mendapatkan jaminan mahkamah dan memberi amaran bahawa syarikat keselamatan swasta itu mempunyai sedikit atau tiada kewajipan kepada mahkamah.

Tetapi Hakim John Zani tidak bersetuju, memberitahu peguam bahawa dia berhasrat untuk memberikan jaminan sementara Zhang melawan kesnya. – Bloomberg


Saintis Jepun dakwa berjaya hasilkan pil bunuh Covid-19

Rawatan percubaan daripada Shionogi & Co Ltd menunjukkan keberkesanan pil yang dihasilkan syarikat farmasi itu membunuh dengan cepat virus yang menjadi punca Covid-19, kata pembuat ubat Jepun itu.

Pil S-217622, ”menunjukkan pembasmian pantas virus SARS-CoV-2 yang berjangkit”, kata Shionogi dalam satu kenyataan.

Pengumuman itu dibuat susulan keputusan data terbaharu, hasil keputusan Fasa-2b daripada percubaan klinikal Fasa II/III ubat itu.

Syarikat itu mempunyai cita-cita global untuk menghasilkan pil antiviral, yang kini sedang dinilai pengawal selia Jepun.

Laporan penemuan pada Ahad juga menunjukkan “tidak terdapat perbezaan yang signifikan dalam jumlah skor 12 simptom Covid-19 antara kumpulan rawatan” walaupun ubat itu menunjukkan peningkatan dalam skor komposit lima simptom “pernafasan dan demam”, kata Shionogi.

Pengeluar ubat itu pada Mac lalu berkata akan melancarkan percubaan Fasa III global di seluruh dunia untuk ubat itu dengan sokongan kerajaan Amerika Syarikat dan Ketua Eksekutif Isao Teshirogi berkata pengeluaran boleh mencapai 10 juta dos setahun.

Susulan keputusan kajian terbaharu itu, saham syarikat itu meningkat naik pada Jumaat selepas dilaporkan kerajaan Amerika juga sedang menimbang untuk mendapatkan bekalan pil tersebut.

Pada 13 April, saham Shionogi merosot sebanyak 16% selepas dilaporkan pil tersebut berisiko memberi kesan terhadap kehamilan, berdasarkan data praklinikal.


Agensi bantah langkah kerajaan tangguh umrah, gesa ketatkan SOP

Kerajaan tidak sepatutnya membuat langkah tergesa-gesa dalam mengumumkan penangguhan umrah sehingga menjejaskan para jemaah, kata syarikat pengendali.

Syarikat pengendali umrah berkata notis sekurang-kurangnya sebulan diberikan kepada mereka sebelum membuat keputusan tersebut dan tindakan tergesa-gesa hanya memberi tempoh seminggu adalah tidak mencukupi.

Pengarah dan Penasihat Undang-undang Andalusia Travel & Tours Sdn Bhd, Ida Riswana Idris, berkata pengendali memerlukan masa yang mencukupi untuk menguruskan penyusunan semula urusan jemaah.

Dalam pada itu, beliau juga menyarankan agar kerajaan mengetatkan prosedur operasi standard (SOP) yang lebih ketat kepada jemaah berbanding menangguhkan kebenaran menunaikan umrah.

“Pengumuman ini mendadak, kita perlukan notis sekurang-kurangnya sebulan kerana ada banyak urusan perlu diuruskan.

“Kita maklum jemaah umrah paling ramai keluar negara kira-kira 11,000 orang, namun tidak adil untuk mengaitkan kes penularan varian Omicron dengan mereka,” katanya dipetik laporan BH.

“Saya cadangkan supaya kita laksanakan dulu kuarantin ketat yang dilaksanakan pusat kuarantin ditetapkan Majlis Keselamatan Negara (MKN) untuk jemaah pulang umrah berbanding tangguhkan kebenaran untuk umrah,” katanya.

Sabtu lalu, kerajaan memutuskan menangguhkan kebenaran mengerjakan umrah, bermula 8 Januari bagi membendung penularan varian Omicron COVID-19.

Menteri Kesihatan, Khairy Jamaluddin Abu Bakar berkata, ia susulan kebimbangan penularan varian berkenaan, akibat ketidakpatuhan jemaah umrah kepada prosedur kuarantin di kediaman masing-masing menyebabkan berlakunya jangkitan dalam kalangan ahli keluarga.

Ida Riswana berkata, sebagai permulaan, SOP ketat itu dilaksanakan sebagai percubaan dalam sebulan dan jika terbukti berkesan, ia boleh diteruskan.

Katanya, kerajaan boleh ambil beberapa langkah pencegahan lain selain penangguhan umrah.

“Malah, Arab Saudi sendiri tidak menutup pintu sempadan sedangkan jumlah jangkitan di negara itu kini meningkat sehingga 1,000 kes sehari.

“Mengapa pula Malaysia menutup pintu untuk jemaah, bagaimana pula dengan warga kita yang terbang ke negara lain,” katanya.

Beliau juga percaya langkah penangguhan itu dibuat daripada gambaran yang salah kerana wakil pengusaha pengendali umrah tidak dilibatkan.

“Jumlah jemaah yang ramai sudah tentu menggambarkan ramai yang positif Covid-19, namun kebanyakan kes positif dikesan bukan di pintu masuk.

Beliau menjelaskan pada masa ini juga pihaknya menerima banyak panggilan daripada jemaah umrah meminta ditukarkan tarikh penerbangan lebih awal sebelum penangguhan umrah dikuat kuasa.

Katanya, ramai yang mahu diberikan penerbangan lebih awal supaya mereka dapat menunaikan umrah kerana bimbang penangguhan itu lebih lama.

“Hari ini saja berpuluh panggilan kita terima. Kami menerima kira-kira 8,000 tempahan untuk umrah sehingga Mei depan,” katanya.

Ditanya kesan langsung penangguhan itu, katanya, kebenaran umrah itu secara langsung menyebabkan kerugian kepada syarikat kerana tiket penerbangan sudah dibayar begitu juga penginapan jemaah di Arab Saudi.

“Bagi jemaah pula sudah tentu membabitkan kos kuarantin kerana dalam pakej kita kos itu tidak dimasukkan,” katanya.


UMNO Sabah tetap bekerjasama dengan Bersatu, PAS hadapi PRU-15

Sabah tidak terikat dengan keputusan Perhimpunan Agung UMNO (PAU) 2021 yang mengarahkan parti itu di peringkat bahagian atau negeri untuk tidak mengadakan kerjasama dengan Bersatu dan PAS pada Pilihan Raya Umum (PRU) akan datang.

Pengerusi Badan Perhubungan UMNO Sabah Datuk Seri Bung Moktar Radin menegaskan Barisan Nasional (BN) Sabah, termasuk UMNO, akan meneruskan kerjasama dengan Gabungan Rakyat Sabah (GRS) yang turut dianggotai kedua-dua parti itu.

“Bukan Sabah,” katanya dalam mesej ringkas kumpulan WhatsApp wartawan untuk maklum balasnya terhadap peraturan tiada autonomi negeri UMNO mengenai pakatan politik rentas parti di luar BN.

Beliau mengulas kenyataan Setiausaha Agung UMNO Datuk Seri Ahmad Maslan bahawa parti itu tidak membenarkan mana-mana bahagiannya atau badan perhubungan negeri mengadakan sebarang kerjasama politik dengan PAS atau Bersatu pada PRU-15.

Ahmad berkata UMNO negeri dan pemimpin akar umbi tidak mempunyai kuasa autonomi mengadakan kerjasama itu sebaliknya perlu merujuk kepada keputusan yang dibuat pada PAU 2021.

“Setakat ini kami berpegang kepada keputusan perhimpunan agung pada Mac lalu. Keputusan adalah untuk seluruh parti dan tidak terkecuali. Keputusan itu tidak diubah dan ia adalah keputusan tertinggi.

“Perhimpunan itu tidak menyebut pengecualian di mana-mana negeri,” kata Ahmad.

Mengulas lanjut, Bung Moktar berkata keputusan PAU pada Mac tahun lepas tidak menjejaskan Sabah, yang membentuk pakatan dengan GRS tahun lepas, membolehkan mereka memenangi pilihan raya negeri (PRN).

Sebelum ini UMNO Selangor dilaporkan berhasrat diberikan autonomi kepada setiap bahagiannya supaya boleh terus bekerjasama dengan PAS di bawah platform Muafakat Nasional (MN)

Pengerusi Badan Perhubungan UMNO Selangor Tan Sri Noh Omar dilaporkan berkata kerjasama antara UMNO dan PAS dianggap baik dan lebih berkesan.

Di Sabah, parti di bawah BN, serta Perikatan Nasional (PN) dan parti berasaskan tempatan lain telah bersatu di bawah pakatan longgar dikenali sebagai GRS untuk mengalahkan kerajaan pimpinan Warisan dalam PRN mengejut September 2020.

Walaupun GRS berdaftar sebagai gabungan yang sah pada awal tahun ini, UMNO bukan sebahagian daripadanya, kerana mereka telah pun berdaftar di bawah BN.

Bagaimanapun, spekulasi berterusan sama ada UMNO Sabah akan mengekalkan perkongsian dengan GRS kerana kedua-dua parti telah bertelagah di peringkat nasional dan terdapat tanda-tanda bahawa kedua-dua pihak sedang bersedia untuk saling bertanding pada PRU-15.

Bung yang merancang untuk meletakkan calon BN di 14 daripada 25 kerusi Parlimen pada PRU-15 menggesa ahli UMNO Sabah berfikir seperti pemenang.

“Saya juga telah mengatakan bahawa untuk menang, kita perlu melakukan perkara seperti pemenang. Jika kita ambil mudah, sukar untuk merealisasikan matlamat kita,” katanya.


Negara mana turunkan inflasi selepas potong gaji menteri? soal Annuar

Pihak yang mencadangkan supaya gaji menteri dipotong diminta supaya memberikan contoh negara yang berjaya menurunkan inflasi selepas langkah itu diambil, kata Tan Sri Annuar Musa.

Pengerusi Pasukan Khas Jihad Tangani Inflasi itu membalas kritikan susulan cadangan mendesak supaya kerajaan menimbang untuk memotong gaji menteri Kabinet dengan menyifatkan jumlah penjimatannya tidak memadai untuk mengubah keadaan.

“Bolehkah anda namakan satu negara yang berjaya turunkan inflasi dengan (menteri) potong gaji?” soal Annuar yang juga Menteri Komunikasi dan Multimedia semasa sidang media hari ini.

Annuar terdahulu ditanya pemberita berhubung cadangan agar gaji menteri dipotong adalah sesuatu yang bagus bagi mendepani inflasi di Malaysia.

“Kedua, katakan anda potong RM10,000 dari setiap menteri, gandakan dengan 36 (jumlah menteri dalam kabinet), berapa yang anda dapat?

“Bolehkah anda beri jaminan kepada saya yang inflasi akan selesai (dengan cara ini)? Harga barang tak (akan) naik?

“Tolonglah, jangan main politik,” kata Annuar.

Annuar dan beberapa lagi anggota pasukan khas mengadakan sidang media untuk memberi kemas kini susulan mesyuarat mereka hari ini, termasuk perkembagan siasatan kes penyeludupan minyak masak subsidi ke negara jiran.

Sebelum ini, bekas Menteri Perdagangan Antarabangsa dan Industri Tan Sri Rafidah Aziz mencadangkan gaji menteri dipotong sebagai tanda empati terhadap negara ketika rakyat bergelut keadaan ekonomi semasa.

Himpunan Turun yang diadakan Sabtu lalu bagi membangkitkan isu kenaikan harga barang juga menyuarakan gesaan yang sama.


Pemimpin Ikhwanul Muslimin Mesir dipenjara seumur hidup

Pemimpin kanan pertubuhan yang diharamkan Ikhwanul Muslimin Mesir didapati bersalah atas tuduhan keganasan dan dijatuhi hukuman penjara seumur hidup, lapor media negara itu.

Menurut Agensi Berita Timur Tengah (MENA) milik kerajaan, mahkamah Kaherah mendapati pemangku amir Ikhwanul Muslimin, Mahmoud Ezzat (gambar) melakukan ‘keganasan’ ketika tentera mengambil alih kuasa daripada kerajaan pimpinan Mohamed Morsi.

Dia didapati bersalah atas tuduhan menghasut kekacauan dan membekal senjata api ketika pergaduhan di luar ibu pejabat pergerakan itu membabitkan penyokong Ikhwanul Muslimin dan pembangkang pada 2013.

Beberapa pemimpin lain pergerakan itu sebelum ini sudah didapati bersalah dan dijatuhi hukuman penjara seumur hidup, sementara sesetengahnya ada yang dihukum mati.

Bagaimanapun, pertubuhan itu mendakwa Ezzat menjadi mangsa tuduhan palsu bermotifkan politik.

Ezzat, 76, ditahan pada musim panas lalu selepas polis mengesan tempat persembunyiannya di sebuah pangsapuri di pinggir Kaherah. Penangkapan itu menjadi satu lagi tamparan buat Ikhwanul Muslimin Mesir yang menjadi sasaran tindakan kerajaan pimpinan Abdel Fattah Al-Sisi.

Menurut pihak berkuasa, siasatan di pangsapuri itu menemukan komputer dan telefon bimbit dengan perisian khas bagi membolehkan Ezzat berhubung dengan ahli pertubuhan itu di Mesir dan di negara lain.

Ezzat melarikan diri dan bersembunyi sejak 2013 selepas tentera mengambil alih kuasa. – Agensi


Mahkamah Perusahaan sesuai putuskan isu AS pecat pekerja

Mahkamah Perusahaan adalah forum sesuai untuk memutuskan sama ada kerajaan Amerika Syarikat (AS) dilindungi imuniti daripada tuntutan pemecatan salah yang difailkan oleh seorang bekas pengawal keselamatan yang bekerja di kedutaan negara itu di Kuala Lumpur.

Hakim Besar Malaya Tan Sri Azahar Mohamed, yang mengetuai panel tiga hakim Mahkamah Persekutuan hari ini, berkata Mahkamah Tinggi bukanlah forum sesuai untuk memutuskan isu itu.

Beliau juga berkata kes pemecatan salah L. Subramaniam terhadap kerajaan AS sepatutnya diputuskan oleh Mahkamah Perusahaan.

Panel yang terdiri daripada Hakim-Hakim Mahkamah Persekutuan Datuk Zabariah Mohd Yusof dan Datuk Seri Hasnah Mohammed Hashim membuat keputusan itu selepas menolak rayuan kerajaan AS terhadap perintah Mahkamah Rayuan yang memihak kepada Subramaniam.

Dalam penghakimannya, Azahar berkata sama ada imuniti itu terpakai kepada kerajaan AS bergantung kepada penemuan fakta berkaitan ciri, tanggungjawab dan skop tugas Subramaniam.

“Keterangan yang relevan lebih molek dikemukakan kepada Mahkamah Perusahaan di mana perkara itu akan didengar dan kedua-dua pihak boleh saling menyoal balas berhubung ciri sebenar pekerjaan Subramaniam dan tindakan pemecatan itu,” katanya.

Subramaniam, 54, mendakwa beliau hanya menjalankan tugas sebagai pengawal keselamatan di kedutaan itu dan tidak terlibat dengan fungsi diplomatik atau keputusan kerajaan AS selain tidak memiliki sebarang akses kepada maklumat atau dokumen sulit yang berkaitan dengan kedutaan itu atau kerajaan AS.

Selepas bertugas lebih 10 tahun dengan Kedutaan AS di Kuala Lumpur, Subramaniam mendakwa telah dipecat secara salah pada 2008 dan beliau kemudian memfailkan representasi mengikut Sekyen 20(1) Akta Perhubungan Perusahaan 1967 yang menuntut agar jawatannya sebagai pengawal keselamatan dikembalikan.

Pada April 2019, Menteri Sumber Manusia ketika itu M.Kula Segaran merujuk perkara tersebut kepada Mahkamah Perusahaan.

Kerajaan AS kemudian memfailkan permohonan semakan kehakiman kepada Mahkamah Tinggi yang antara lain meminta agar keputusan Menteri Sumber Manusia dibatalkan dan deklarasi bahawa negara itu serta kedutaannya dilindungi imuniti daripada bidang kuasa Mahkamah Perusahaan.

Pada 8 Jan 2020, Mahkamah Tinggi memutuskan bahawa kerajaan AS dan kedutaannya dilindungi oleh imuniti serta mengarahkan Mahkamah Peruasahhan agar tidak mendengar kes pemecatan salah Subramaniam.

Bagaimanapun, Mahkamah Rayuan pada tahun lepas mengetepikan keputusan itu dan memerintahkan Mahkamah Perusahaan meneruskan pendengaran tuntutan tersebut yang menyebabkan kerajaan AS membawa perkara berkenaan ke Mahkamah Persekutuan.

Peguam Lim Heng Seng mewakili kerajaan AS, Peguam Kanan Persekutuan Liew Horng Bin hadir bagi pihak Menteri Sumber Manusia serta Mahkamah Perusahaan manakala peguam Tai Yong Fung dan Joshua Tan-Jo Ven mewakili Subramaniam. – Bernama


41 maut, 45 cedera gereja terbakar

Sekurang-kurangnya 41 orang terbunuh dan 45 lagi cedera ketika kebakaran berlaku di sebuah gereja di bandar Giza, Mesir pada Ahad (14 Ogos 2022).

Kebakaran, dipercayai berpunca daripada kerosakan elektrik, berlaku ketika hampir 5,000 orang berkumpul di gereja Coptic Abu Sifin di kawasan kejiranan Imbaba – di bandar bersebelahan Kaherah.

Kebakaran itu menghalang pintu masuk ke gereja, menyebabkan rempuhan, kata saksi sambil menambah bahawa kebanyakan yang terbunuh adalah kanak-kanak.

“Orang ramai berkumpul di tingkat tiga dan empat. Kami melihat asap keluar dari tingkat dua. Orang ramai bergegas menuruni tangga dan jatuh di atas satu sama lain,” kata Yasir Munir, yang turut hadir gereja itu.

“Kemudian kami terdengar bunyi dentuman dan percikan api serta api keluar dari tingkap,” katanya sambil menambah dia dan anak perempuannya berada di tingkat bawah dan dapat melarikan diri.

Kebakaran seperti ini bukanlah satu kejadian yang jarang berlaku di Mesir. Pada akhir 2020, kebakaran di hospital yang merawat pesakit Covid-19 membunuh sekurang-kurangnya tujuh orang dan mencederakan beberapa yang lain.

Giza, bandar kedua terbesar di Mesir, terletak tepat di seberang Sungai Nil dari Kaherah.

Presiden Mesir Abdel Fattah al-Sisi berkata dalam tweet:

“Saya mengucapkan takziah kepada keluarga mangsa yang tidak bersalah yang telah meninggal dunia untuk bersama Tuhan mereka di salah satu rumah ibadatnya.” – Agensi


Kedudukan kewangan negara kukuh, hutang terkawal: Tengku Zafrul

Kedudukan fiskal negara masih kukuh dan hutang Kerajaan Persekutuan juga pada tahap terkawal, kata Menteri Kewangan Tengku Datuk Seri Zafrul Tengku Abdul Aziz.

Beliau berkata walaupun negara telah melalui beberapa siri krisis kemelesetan ekonomi dan kewangan sebelum ini, kerajaan amat berdisiplin dan tidak pernah gagal membayar faedah dan hutang yang matang.

“Ini membuktikan reputasi dan kemampuan Malaysia sebagai penghutang yang mempunyai rekod bayaran balik yang baik,” katanya menurut Bernama.

Beliau merujuk kepada beberapa laporan di media sosial yang dilihat bertujuan untuk mengelirukan rakyat mengenai kedudukan kewangan dan situasi hutang negara.

Tengku Zafrul berkata pengurusan hutang secara berhemat juga diterapkan melalui undang-undang sedia ada, antara lainnya Artikel 98(1)(b) Perlembagaan Persekutuan yang menetapkan supaya kerajaan sentiasa mengutamakan perbelanjaan berkaitan hutang berbanding perbelanjaan operasi yang lain.

Katanya Akta Pinjaman Luar Negeri 1963 memperuntukkan pinjaman luar pesisir tidak boleh melebihi RM35 bilion dan Akta Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19)) (Pindaan) 2021 menetapkan bahawa had statutori hutang kerajaan tidak boleh melebihi 65 peratus daripada Keluaran Dalam Negara Kasar (KDNK).

Pada akhir Jun 2022, katanya pinjaman luar pesisir berjumlah RM29.4 bilion manakala hutang statutori mencatat 60.4 peratus daripada KDNK.

Dalam pada itu, Menteri Kewangan turut menjelaskan 97 peratus daripada jumlah hutang kerajaan Persekutuan adalah dalam denominasi ringgit, sekali gus mencerminkan pengurusan hutang berhemat kerana pendedahan kepada risiko tukaran mata wang asing adalah minimum.

“Paras hutang yang tinggi tidak bermakna negara mempunyai risiko kebankrapan.

“Pelbagai agensi penarafan antarabangsa seperti S&P Global, Fitch dan Moody’s sentiasa menilai tahap hutang sesebuah negara bersama dengan faktor lain seperti rangka kerja fiskal berhemat, tadbir urus yang utuh dan kedudukan luaran yang baik serta kekukuhan ekonominya,” katanya.

Tengku Zafrul berkata pihak Tabung Kewangan Antarabangsa turut mengakui bahawa kedudukan hutang Malaysia masih di paras terurus.

Baru-baru ini, katanya S&P menjangkakan bahawa perancangan dasar kerajaan akan menyokong pengukuhan kedudukan fiskal negara.

Sementara itu, beliau berkata Kementerian Kewangan (MoF) turut menyangkal dakwaan beberapa pihak yang tidak bertanggungjawab dan berniat jahat bahawa Malaysia bakal menjadi muflis seperti sebuah negara di Asia Selatan baru-baru ini.

“MoF telah membuat aduan rasmi kepada Suruhanjaya Komunikasi dan Multimedia Malaysia mengenai beberapa laporan palsu di media sosial mengenai kedudukan hutang negara yang dilihat bertujuan mengelirukan rakyat dan berpotensi untuk menjejaskan keyakinan pelabur terhadap Malaysia,” katanya.


Jangkitan Covid-19 dijangka meningkat selepas bencana banjir: KKM

Kes jangkitan Covid-19 dijangka akan berlaku peningkatan ekoran bencana banjir yang melanda negara, kata Kementerian Kesihatan (KKM).

Hasil saringan yang dijalankan KKM di pusat pemindahan sementara (PPS) juga sudah merekodkan 181 kes positif dan dijangka akan berlaku pertambahan.

Hasil saringan setakat jam 11 pagi tadi itu antara lain membabitkan 117 kes positif di Selangor, Pahang (52), Kelantan (6), Wilayah Persekutuan Kuala Lumpur (empat) dan masing-masing satu kes di Melaka serta Negeri Sembilan.

Menteri Kesihatan, Khairy Jamaluddin Abu Bakar, berkata kebanyakan kes positif terdiri daripada pesakit kategori 1 dan 2, iaitu yang tidak mempunyai gejala atau menunjukkan gejala ringan.

Sehubungan itu, katanya, semua individu berkenaan dipindahkan ke lokasi tertentu, sama ada hospital, Pusat Kuarantin dan Rawatan COVID-19 Berisiko Rendah (PKRC) atau kemudahan yang berkaitan seperti PPS khusus.

“Berikutan kes positif ini, kita mendapati ada 206 kontak rapat dan mereka semua juga dipindahkan ke PPS khusus, PKRC, stesen kuarantin atau hospital.

“Justeru, KKM memang menjangkakan berlaku peningkatan kes disebabkan bencana banjir, dengan mengambil kira keadaan proses pemindahan yang terpaksa dibuat dalam risiko tinggi.

“Maka, ada langkah kesihatan awam yang tidak dapat dilaksanakan sepenuhnya kerana keutamaan kita ialah untuk menyelamatkan mangsa banjir, sehingga kadang kala tidak memakai pelitup muka.

“Bagaimanapun, kita bersiap sedia dengan risiko kenaikan kes disebabkan bencana banjir ketika ini, dengan menambah baik aspek sistem kesihatan awam dan kesiapsiagaan di semua negeri,” katanya pada sidang media di Parlimen hari ini.

Jumlah mangsa banjir di lapan negeri terus menunjukkan peningkatan kepada 44,652 mangsa daripada 13,487 keluarga.

Menerusi data yang dikongsi oleh laman sesawang Jabatan Kebajikan Masyarakat (JKM), sehingga jam 10 pagi tadi mangsa banjir tertinggi dilaporkan di Pahang membabitkan 26,821 individu daripada 7,172 keluarga.

Jumlah yang dinyatakan itu turut membabitkan 8,617 kanak-kanak dan 1,490 bayi. Turut terkesan dalam bencana berkenaan ialah 1,503 warga emas serta 293 mangsa dalam kalangan orang kurang upaya (OKU).

Kebanyakkan mangsa banjir ditempatkan di PPS.